title: The Glorious Burden

text: Albumi debytoi Yhdysvalloissa Billboard 200 -listan sijalla 145. Albumin kansikuvan on toteuttanut Leo Hao.


title: Eela

text: Eela on Raamatun henkilö, joka oli Israelin kuninkaana isänsä Baesan jälkeen kaksi vuotta, vuodesta 884–882 eaa. Raamattu ei kerro mitään Eelan hallituskaudesta. Eelan kuolemasta Raamattu kertoo: "Hänen sotapäällikkönsä Simri, jolla oli komennossaan puolet vaunujoukoista, teki salaliiton häntä vastaan. Kun Eela kerran oli Tirsassa hovinsa päällikön Arsan talossa juonut itsensä humalaan, Simri tuli sinne ja löi hänet kuoliaaksi..." Eelaa seurasi kuninkaana Simri.


title: Matt Barlow

text: Matthew ”Matt” Barlow (s. 10. huhtikuuta 1970 Biloxi, Mississippi, Yhdysvallat) on yhdysvaltalainen laulaja.


title: Matt Barlow

text: Barlow tunnetaan parhaiten metalliyhtye Iced Earthistä, jonka laulajana hän toimi alun perin vuosina 1995–2003. Hän lähti yhtyeestä väliaikaisesti liittyäkseen lainvalvonnan pariin, mutta palasi takaisin vuoden 2007 lopussa. Viimeisin Iced Earthin albumi, jolla Barlow toimi laulajana, oli cover-albumi "Tribute to the Gods". Hän toimi myös tauslaulajana yhtyeen seuraavalla albumilla, joka on nimeltään "The Glorious Burden".


title: Matt Barlow

text: Barlow’n työskennellessä poliisin ammatissa Georgetownin poliisilaitoksella Sussexin piirikunnassa Delawaressa hän lauloi myös First State Force -nimisessä yhtyeessä, joka koostui poliiseista ja esiintyi kouluilla huumeiden ja väkivallan vastaisen työn puolesta.


title: Matt Barlow

text: Ennen paluutaan Iced Earthiin Barlow liittyi myös tanskalaiseen Pyramaze-yhtyeeseen, jossa hän on edelleen mukana.


title: Vuokralainen (albumi)

text: Vuokralainen on Zen Cafén viides studioalbumi, joka julkaistiin 13. syyskuuta 2002.


title: Vuokralainen (albumi)

text: Albumia on myyty platinalevyyn oikeuttava määrä.


title: Vuokralainen (albumi)

text: Kaikki kappaleet säveltänyt Zen Café, sanoittanut Samuli Putro sekä sovittanut Martti Salminen ja Zen Café.


title: Simri

text: Simri oli yksi Israelin kuninkaista. Hän tuli valtaan murhaamalla kuningas Eelan ja hallitsi seitsemän päivää. Siinä ajassa hän ehti tapattaa koko Baesan suvun jättämättä ainoattakaan Baesan miespuolista jälkeläistä ja hänen sukulaistaan tai kannattajaansa eloon. Mutta Israelin sotaväki ei hyväksynyt Simriä kuninkaaksi vaan julistivat kuninkaakseen Omrin, joka johdatti miehensä Simriä vastaan. Kun Simri tajusi tilanteen toivottomaksi, hän sulkeutui palatsiinsa syttyttäen sen tuleen. Simriä seurasi Israelin kuninkaana Omri.


title: Fireball (albumi)

text: Fireball on brittiläisen Deep Purple -yhtyeen viides studioalbumi, joka julkaistiin vuonna 1971. Levy oli tyylillisesti progressiivisempi kuin edellinen albumi "Deep Purple in Rock", joka edusti suoraviivaisempaa heavy metalia. Albumilla jatkaa yhtyeen kuuluisin kokoonpano, niin sanottu Mark II -miehitys; Ian Gillan (laulu), Ritchie Blackmore (kitara), Jon Lord (kosketinsoittimet), Roger Glover (basso) ja Ian Paice (rummut).


title: Fireball (albumi)

text: Suuresta konserttimäärästä johtuen albumin työstö kesti odotettua pidempään, ja lisäksi se tehtiin edellisalbumin mainiosta menestyksestä johtuen suuren paineen alla. Levy työstettiin useassa studiossa pääosin keikkatauoilla, minkä vuoksi siitä tuli tyylillisesti hajainen. Albumi nousi kuitenkin Britanniassa listaykköseksi, vaikka sitä myytiinkin vähemmän kuin edellisalbumi "In Rockia". Sen sijaan Yhdysvalloissa albumi oli Deep Purplen menestynein kolmeen vuoteen. Kriitikoilta se sai kaksijakoisen vastaanoton ja myös suurin osa yhtyeen jäsenistä ilmoitti tyytymättömyytensä "Fireballia" kohtaan.


title: Fireball (albumi)

text: Yhdysvalloissa albumi julkaistiin heinäkuussa 1971, kun Britanniassa se ilmestyi vasta syyskuussa. Yhdysvaltain-painoksen kappalelistaan kuului hittisingle ”Strange Kind of Woman”, joka puuttui brittipainoksesta. Vuonna 1996 albumista julkaistiin 25-vuotisjuhlapainos bonuskappalein varustettuna.


title: Fireball (albumi)

text: Vuonna 1968 perustetun Deep Purplen kolme ensimmäistä albumia "Shades of Deep Purple" (1968), "The Book of Taliesyn" (1968) ja "Deep Purple" (1969) olivat saavuttaneet jonkinasteista menestystä Yhdysvalloissa. Niistä jokainen oli yltänyt vähintään top 200:aan. Näiden kolmen albumin jälkeen yhtyeestä erotettiin solisti Rod Evans sekä basisti Nick Simper, ja heidät korvasivat Ian Gillan ja Roger Glover. Näin syntyi niin sanottu Mark II -kokoonpano.Heino 2004: 20-21.


title: Fireball (albumi)

text: Kotimaassa Britanniassa yhtyeen nosti listoille vuonna 1969 ilmestynyt "Concerto for Group and Orchestra", joka oli äänitetty orkesterin kanssa Lontoon Royal Albert Hallissa.Heino 2004: 24. Lopullisesti yhtyeen löi läpi Britanniassa seuraava albumi "Deep Purple in Rock" (1970), joka ylsi sijalle neljä. Samalla yhtyeen tyylilaji oli siirtynyt hard rockiin ja heavy metaliin.


title: Fireball (albumi)

text: Suurten konserttimäärien takia yhtyeellä ei ollut yhtäkään kappaletta valmiina äänitettäväksi, kun nauhoitukset alkoivat syyskuussa 1970.Heino 2004: 30.Thompson, s. 130 Albumin tekeminen kestikin odotettua kauemmin,Heino 2004: 30.Heino 2004: 108. sillä viimeiset sessiot järjestettiin seuraavan vuoden toukokuussa. Ensimmäisessä sessiossa saatiin valmiiksi vain yksi kappale: country-tyylinen ”Anyone’s Daughter”.Bloom 2009: 180. Se oli kuitenkin vain lyhyt hengähdystauko, sillä yhtye aloitti pian Britannian-kiertueensa. Yhtyeellä ei ollut aikaa palata studioon, eivätkä he olleet saaneet hädin tuskin kappaleita levyn valmiiksi.


title: Fireball (albumi)

text: Albumin äänityksissä oli useampia ongelmia, joista merkittävin oli kitaristi Ritchie Blackmoren ja Ian Gillanin erimielisyydet. Niitä ei helpottanut Gillanin runsas alkoholinkäyttö, mikä teki hänestä persoonana vaikean. Myös Blackmorella oli asenneongelmia, ja Gillan ajatteli, että hänelläkin on oikeus käyttäytyä samoin.Bloom 2009: 182. Gillan on myöhemmin todennut, ettei muista "Fireballin" ajoista mitään. Yhtyeen muiden jäsenten ongelmat olivat fyysisellä puolella. Kosketinsoittaja Jon Lordia vaivasi selkä, jonka hän oli kipeyttänyt jo vuosia aiemmin entisessä yhtyeessään, kun oli rahdannut Hammond-urkujaan aikakaudella, jolloin roudareita ei liiemmin tunnettu. Lordin selkävaivat olivat niin pahoja, että yhtye joutui niiden vuoksi toisinaan jopa peruuttamaan konserttejaan. Lisäksi hänen "Gemini Suite" -projektinsa vei hänen voimiaan.Heino 2004: 108. Basisti Roger Glover kärsi stressin aiheuttamista vatsakivuista, joiden takia Glover romahti keikoilla useampaan otteeseen. Toisinaan Gloveria tuurasi encoren ajan Chas Hodges. Glover sai lopulta vaivaansa apua hypnoterapiakurssilta, jossa opetettiin rentouttamaan kireitä vatsalihaksia.Thompson, s. 142


title: Fireball (albumi)

text: Deep Purple perui vuoden 1970 viimeiset konserttinsa, ja siirtyi joulukuun puolivälissä Deep Purple siirtyi Hermitage-nimiseen maalaistaloon Devoniin Lounais-Englantiin.Thompson, s. 138 Yhtye oli kyllästynyt kappaleiden tekemiseen studiossa tai kiertueilla ja halusi rauhaiseen, syrjäiseen paikkaan. Suurin osa ajasta Devonissa kului kuitenkin paikallisessa pubissa. Okkultismista vahvasti kiinnostunut Ritchie Blackmore taas harjoitti spiritismiä. Tähän liittyi välikohtaus Blackmoren ja Roger Gloverin välillä. Rumpali Ian Paicen tyttöystävä oli pyytänyt Gloveria lainaamaan krusifiksiaan spiritismi-istuntoa varten. Gloverin kieltäytymisestä suuttunut Blackmore oli myöhemmin iskenyt kirveen Gloverin makuuhuoneen oven läpi. Raivostunut Glover juoksi Blackmoren perässä pitkin talon käytävää. Lopulta hän sai Blackmoren kiinni ja aikoi iskeä tuolinjalalla Blackmorea. Hän kuitenkin malttoi mielensä viime hetkellä.Bloom 2009: 182. Glover on myöhemmin kertonut, että pidemmälle edenneenä tuon yön tapahtumat olisivat hyvinkin voineet merkitä yhtyeen loppua. Maalaistalossa saatiin kuitenkin tehtyä uudet kappaleet ”Strange Kind of Woman”, ”Freedom” ja ”Slow Train”. "I’m Alone" puolestaan muotoutui aiemmin instrumentaalin ”Grabsplatter” pohjalle.


title: Fireball (albumi)

text: Vuoden 1970 lopulla erään musiikkilehden haastattelussa Roger Glover kertoi, että yhtye haluaisi saada "Fireballin" valmiiksi helmikuuhun 1971 mennessä ja julkaista sen kuukautta myöhemmin. Hän kertoi yhtyeellä olevan valmiina yhdeksän tai kymmenen kappaletta, mikä oli kuitenkin liioiteltua puhetta. Hän kertoi myös Deep Purplen keskustelleen hintatasoltaan normaalia halvemman studio/live-rakenteisen tupla-albumin julkaisemisesta kiitokseksi faneille.


title: Fireball (albumi)

text: Tammikuussa 1971 Deep Purple peruutti neljä Skotlannin-konserttiaan saadakseen ylimääräisen viikon studiotyöskentelylle. Se meni äänittämään niihin studioihin, joihin se vain pääsi, ja yksi sessio tehtiin maineikkaalla Abbey Roadin studiolla. Näissä Martin Birchin kanssa pidetyissä sessioissa yhtye sai lisää materiaalia kasaan.Thompson, s. 139


title: Fireball (albumi)

text: Helmikuussa laulusolisti Ian Gillan kertoi haastattelussa albumista innostuneena:


title: Fireball (albumi)

text: Nauhoitukset jatkuivat De Lane Leassa sekä Olympic-studioilla Lontoossa. Toukokuuhun mennessä levy-yhtiöt alkoivat olla hermostuneita, erityisesti yhtyeen Pohjois-Amerikan julkaisija Warner Bros. Records, sillä Deep Purplen piti aloittaa siellä kiertue kesällä. Yhtye pysyi kuitenkin kesäkuun ensimmäisen puoliskon yhä studiossa. Ian Gillan rauhoitti kärsimättömiä brittifaneja lupaamalla uuden albumin sisältävän muun muassa pidemmän version helmikuussa julkaistusta hittisinglestä ”Strange Kind of Woman”.Bloom 2009: 185.


title: Fireball (albumi)

text: Avausraita ”Fireball” on suoraviivainen heavy metal -kappale. Kappaleessa ei ole lainkaan Ritchie Blackmoren kitarasooloa, mutta siinä kuullaan sen sijaan basso- ja kosketinsoolot. Kappale julkaistiin singlenä lokakuussa 1971, jolloin se nousi Britanniassa sijalle 15. Hyvän menestyksen ansiosta Deep Purple pääsi esittämään sen Top of the Pops -tv-ohjelmassa 16. joulukuuta 1971.Bloom 2009: 187. ”Fireballia” seuraa ”No No No”, jossa Ritchie Blackmoren kitaransoitto sisältää funk-vivahteita. Tämä teki basisti Roger Gloveriin vaikutuksen. Myöhemmin hän kuitenkin kertoi pitävänsä sitä yhtenä albumin heikoimmista kappaleista. ”Demon’s Eye” työstettiin albumin kappaleista viimeisenä. Myös se sisälsi pieniä funk-vaikutteita, ja yhtye ajatteli kappaleen olevan hyvä livenumero. Yhdysvaltain- ja Kanadan-painoksilla ”Demon’s Eyen” tilalla oli kappale ”Strange Kind of Woman”.Heino 2004: 31. Se on yhtyeen tunnetuimpia kappaleita ja lähteestä riippuen sen sanoitus kertoo joko prostituoidusta tai eräästä Ian Gillanin ystävän tavoittelemasta naisesta.Bloom 2009: 183.


title: Fireball (albumi)

text: Ensimmäisessä äänityssessiossa valmistunut ”Anyone’s Daughter” edustaa country-musiikkia, ja se on Ritchie Blackmoren kunnianosoitus ihailemilleen country-tyylisille kitaristeille, kuten Albert Leelle. Roger Gloverin mukaan kappale äänitettiin päivä sen jälkeen, kun yhtyeen sisällä oli käyty suuri keskustelu tyylillisesti ”jännittävänä ja raskaana” olemisesta. Yhtye istui studiossa odotellen inspiraatiota, kun Blackmore ryhtyi leikkimään sointukuvioilla ja muu yhtye liittyi siihen. Ian Gillan teki kappaleeseen humoristiset sanoitukset, mutta piti myöhemmin laulun valitsemista levylle virheenä.Bloom 2009: 180.


title: Fireball (albumi)

text: B-puolen aloittava ”The Mule” oli konserteissa Ian Paicen rumpusoolonumero, ja sen liveversio löytyy muun muassa albumilta "Made in Japan". Kappaleen äänityksen jälkeen tapahtui erehdys, jonka takia osa Paicen alkuperäisestä rumpuraidasta tuhoutui. Paice joutui soittamaan osan kappaleesta uudestaan lainatulla rumpusetillä, koska hänen oma settinsä oli jo äänitysten päätteeksi matkalla tuleville konserttipaikoille. Lainasetin soundi ei ollut samanlainen kuin Paicen omissa rummuissa, ja tarkasti kuunneltuna rumpujen vaihtumisen pystyy kuulemaan.


title: Fireball (albumi)

text: Pitkä ja tunnelmallinen ”Fools” on Ian Gillanin mielenilmaisu ihmiskunnan typeryyttä vastaan. Se kertoo kuolevasta miehestä, joka katsoessaan menneeseen tajuaa idioottien johtavan maailmaa. Ideanpuutteiden vuoksi kappaleen kitarasoolo-osio on Blackmoren keikoilla harrastaman improvisoinnin toisintoa.Heino 2004: 109. "Fireballin" päättävää ”No One Camea” on pidetty jopa Gillanin parhaana laulusuorituksena Deep Purplessa ja myös sen sanoituksia on kehuttu. Osa sanoista on suoraa lainausta Monty Python -tv-sarjasta. Sävellyksenä ”No One Came” on Deep Purplen funk-vaikutteisimpia. Kappale ehtii jo kertaalleen päättyä, kun sen pääriffi alkaa uudestaan. Yhtye laittoi pääriffin nauhan toistamaan itseään. Samalla Jon Lord soitti kosketinsoitinimprovisaatiota, ja muut jäsenet hidastivat ja nopeuttivat nauhaa, jonne Lordin soitto oli tallentumassa. Kukaan ei tiennyt miltä se tulisi kuulostamaan, mutta yhtye rakasti tulosta, joten efekti otettiin mukaan lopulliseen versioon.


title: Fireball (albumi)

text: Warner Bros. julkaisi albumin Yhdysvalloissa, Kanadassa ja Japanissa heinäkuussa 1971, sillä yhtye oli juuri aloittamassa Amerikan-kiertuetta. Mukana oli Euroopassa menestystä saavuttanut ”Strange Kind of Woman”, joka kuitenkin erosi singleversiosta pidemmän kitarafeidauksen osalta.Bloom 2009: 185. Yhdysvalloissa albumi otettiin hyvin vastaan.Thompson: s. 143. Albumi nousi Billboard 200 -listalle sijalle 21. elokuuta, ja rikkoi muutamassa päivässä edellisalbumi "In Rockin" parhaan sijoituksen 143. Parhaimmillaan albumi oli sijalla 32. Se oli yhtyeen menestynein albumi Yhdysvalloissa sitten vuonna 1968 julkaistun esikoisalbumin "Shades of Deep Purple".Thompson: s. 144. Vuonna 2001 "Fireball" oli saavuttanut Yhdysvalloissa kultalevyyn oikeuttavan myyntimäärän, 500 000 kappaletta.


title: Fireball (albumi)

text: Britanniassa albumin julkaisi Harvest Records syyskuussa 1971, jolloin äänitysten alkamisesta oli kulunut tasan vuosi. Britannian-painoksessa ei ollut ollenkaan ”Strange Kind of Womania”, sillä se oli korvattu sessioissa viimeisenä valmistuneella kappaleella ”Demon’s Eye”.Bloom 2009: 185. Harvest oli julkaissut albumin Länsi-Saksassa kuukausi ennen Britannian-painosta. Saksan-painos ei eronnut kappaleiltaan brittiversiosta. Britanniassa albumi nousi listaykköseksi viikon ajaksi, mutta sitä myytiin vähemmän kuin neljänneksi sijoittunutta edellisalbumi "In Rockia". Listan kärkeen "Fireball" pääsi myös ainakin Länsi-Saksassa ja Ruotsissa. Yhtyeen Saksan levy-yhtiö suunnitteli järjestävänsä uudenvuodenaattona juhlat, joissa Deep Purplelle jaettaisiin tuoreet kultalevyt. Suunnitelmaa jouduttiin kuitenkin muuttamaan, kun "Fireball" oli myynyt vain noin puolet tarvittavasta määrästä. Järjestäjät päättivät halkaista levyt puoliksi ja antaa ne yhtyeen jäsenille kokonaisten sijaan.


title: Fireball (albumi)

text: Kriitikot eivät vastaanottaneet albumia yhtä positiivisesti kuin edellistä "Deep Purple in Rockia". Myös yhtyeen sisällä "Fireball" aiheutti eriäviä mielipiteitä. Ritchie Blackmoren mielestä levyllä oli vain kolme hyvää kappaletta; ”Fireball”, ”No No No” ja ”Fools”, ja Ian Gillan puolestaan piti albumia yhä 2000-luvullakin Deep Purplen parhaana.Bloom 2009: 187. Jon Lord oli muuten tyytyväinen, mutta myönsi, että albumi olisi ”ehkä kaivannut lisää höyryä”. Hän piti sitä kuitenkin "In Rockia" parempana. Gillania lukuun ottamatta yhtyeen arvio oli, että levy oli tyyliltään liian radikaali ja seuraavalla albumilla tulisi palata suoraviivaisempaan ilmaisuun.Bloom 2009: 191. Myös fanien keskuudessa albumin katsottiin yleisesti kärsivän materiaalin hajanaisuudesta.


title: Fireball (albumi)

text: "Fireballin" lievän väheksymisen syynä on pidetty muun muassa sitä, että se julkaistiin kahden todella arvostetun albumin "Deep Purple in Rockin" ja "Machine Headin" välissä, eikä sitä pidetä myöskään yhtä yhtenäisenä kokonaisuutena. Lisäksi albumin brittipainos ei sisällä varsinaisesti yhtäkään suurta Deep Purple -klassikkoa.Heino 2004: 109.


title: Fireball (albumi)

text: Roger Glover analysoi albumia 1990-luvun lopulla:


title: Fireball (albumi)

text: Albumin arvostus on kuitenkin noussut, ja tämänpäivän arvosteluissa se on saanut, toisin kuin ilmestyessään, hyvää palautetta. Esimerkkinä Allmusic-sivusto, jonka kriitikko Eduardo Rivadavia antoi arvostelussaan "Fireballin" Yhdysvaltain-painokselle neljä ja puoli tähteä viidestä. Neljä tähteä viidestä antoi Progarchives-sivuston arvostelija, joka toteaa, ”ettei vihaa albumia tarpeeksi voidakseen antaa sille vähemmän kuin todella hyvän arvion”. Hän kuitenkin täsmentää, ettei inhoa kuin yhtä levyn kappaletta; raitaa ”No No No”, joka on hänen mielestään lähestulkoon parodia "Deep Purple in Rock" -albumin heavy metal -kappaleista. Sputnikmusic-sivuston kriitikko nostaa albumilta esiin kappaleet ”Fools”, ”Fireball”, ”The Mule” ja ”Demon’s Eye”, ja antaa levylle niin ikään neljä tähteä viidestä.


title: Fireball (albumi)

text: Suomenkielisen Deep Purple -historiikin kirjoittanut Heikki Heino pitää levyä mestariteoksena ja yhtenä Deep Purplen onnistuneimmista albumeista.Heino 2004: 109.


title: Fireball (albumi)

text: Levyn julkaisua seurasi Fireball World Tour -kiertue. Koska valtaosa yhtyeen jäsenistä oli sitä mieltä, että "Fireballin" kappaleista suurin osa ei toiminut livenä, ainoastaan Ian Paicen rumpusoolonumero ”The Mule” sekä ”Strange Kind of Woman” pysyivät setissä pidemmän aikaa. Niinpä yhtye kehitti konsertteihin sopivampaa materiaalia, ja seuraavalla studioalbumilla "Machine Head" julkaistut kappaleet ”Highway Star” ja ”Lazy” olivat mukana keikoilla jo "Fireballin" ilmestymisen aikoihin.Heino 2004: 31.Bloom 2009: 187. ”Lazy” korvasi pitkään yhtyeen ohjelmistossa olleen kappaleen ”Wring That Neck”, joka oli ainoa kappale, jossa Ritchie Blackmore käytti yhä Gibson 335 -kitaraa. Näin ollen hän käytti jatkossa yksin Fender Stratocasteria. "Fireballin" muista kappaleista ”No No No” esitettiin kiertueella muutaman kerran ja lisäksi ”Demon’s Eye” ja ”Anyone’s Daughter” oli soitettu aiemmin samana vuonna ennen itse kiertuetta. ”Fireball” toimi toisinaan encorena.Bloom 2009: 187.


title: Fireball (albumi)

text: Kiertueella yhtyeen sisäiset ongelmat pahenivat. Blackmore ja laulaja Ian Gillan eivät tulleet enää toimeen keskenään. Blackmore oli sitä mieltä, että Deep Purplen menestys oli hänen virtuoosimaisen soittonsa ansiota. Ian Gillan oli myös tajunnut olevansa maailman arvostetuimpia rocklaulajia, ja molemmat sitä mieltä, että saivat tehdä, mitä halusivat. Detroitin konsertissa Gillan teki mikrofonitelineellä reikiä konserttilavan kumiseen alustaan. Paikallisen ammattiliiton edustajat raivostuivat tapahtuneesta, ja Gillan pakotettiin allekirjoittamaan papereita, joissa hän myönsi syyllisyytensä tuhotyöhön ja lupasi kustantaa korvaukset. Gillan ja Blackmore olivat myös keksineet, että häiriköimällä he saivat itselleen ilmaista mainosta.Bloom 2009: 188-189. Blackmoren ja Roger Gloverin välit eivät myöskään olleet parhaat mahdolliset, koska Blackmore ei pitänyt Gloverin bassonsoittotyylistä.Heino 2004: 31.


title: Fireball (albumi)

text:
Yhtye oli soittanut Pohjois-Amerikan-kiertueen ensimmäisen osion menestyksekkäästi The Facesin lämmittely-yhtyeenä, ja lokakuussa se aloitti toisen puoliskon vuorostaan pääesiintyjänä.Bloom 2009: 186.Bloom 2009: 189. Deep Purple sai jokaisesta esiintymisestään noin 5 000–6 000 dollarin palkkion, mutta kiertue jouduttiin keskeyttämään kolmen konsertin jälkeen solisti Gillanin sairastuttua hepatiittiin.Bloom 2009: 189.
Lähde:


title: Lehdistötiedote

text: Lehdistötiedote on tiedotusvälineille lähetettävä teksti, joka on tarkoitettu uutisena julkaistavaksi. Lehdistötiedotteita lähettävät pääasiassa eri organisaatiot, kuten yritykset, järjestöt ja yhdistykset. Joskus myös julkisuuden henkilöt lähettävät lehdistötiedotteita. Yleensä lehdistötiedotteen sisältö liittyy johonkin ajankohtaiseen tapahtumaan, jolla lähettäjän arvion mukaan on uutisarvoa. Lehdistötiedotteen kehitti yhdysvaltalainen Ivy Lee.


title: Lehdistötiedote

text: Aikaisemmin tiedotteet lähetettiin postitse tai faksilla, nykyisin sähköposti on yleisin lähetystapa. Tiedotteiden teosta ja lähettämisestä huolehtivat organisaatioiden tiedottajat tai viestintäosastot. Lehdistötiedotteet ovat osa organisaation ulkoista viestintää. Usein etenkin pienet yritykset ulkoistavat viestinnän joko kokonaan tai osittain viestintätoimistolle, mainostoimistolle tai viestintäkonsultille. Tiedotteiden jakelu voidaan hoitaa myös esimerkiksi uutistoimistojen tai tiedotepalveluiden kautta.


title: Lehdistötiedote

text: Tiedotteiden jakelusta vastaavat kokoavat tai hankkivat muuten eri tarkoituksiin soveltuvia jakelulistoja. Sanomalehtien ja aikakauslehtien sekä sähköisten viestimien toimitusten lisäksi jakelulistoissa on usein myös tiedotteen alaan erikoistuneita vapaita toimittajia ja tiedotusvälineiden asiantuntija-avustajia.


title: Lehdistötiedote

text: Suomessa arvopaperimarkkinalaki asettaa pörssiyhtiöille velvollisuuden tiedottaa viivytyksettä yhtiön arvopaperin arvoon olennaisesti vaikuttavat päätökset ja muut seikat. Tiedotusta valvoo Rahoitustarkastus.


title: Lehdistötiedote

text: Tiedotusvälineet käyttävät tiedotteita uutisten aineistona. Tätä tarkoitusta varten tiedotteiden laatijat kirjoittavat ne usein perinteisen journalistisen uutisen muotoon. Uutismaisia tunnusmerkkejä tiedotteissa on esimerkiksi se, että lähettäjän kannanotot esitetään usein yrityksen jonkin johtajan haastattelurepliikkinä. Tällaisen haastattelurepliikin laatii kuitenkin useimmiten tiedottaja, eikä repliikin sanojaksi mainitulla henkilöllä välttämättä ole repliikin muodon kanssa paljoakaan tekemistä. Toisinaan tiedotusväline saattaa julkaista tiedotteen sellaisenaan tai vain hiukan muokattuna, mutta usein toimitus käyttää vain tiedotteen asiatiedot ja rakentaa uutisen niitä ja muita tietoja käyttäen. Tähän voi vaikuttaa tiedotteen mainos- ja PR-luonne.


title: Lehdistötiedote

text: Tiedotteen lopussa on usein muutaman rivin perustiedot lähettävästä organisaatiosta sekä lisätietoja antavien henkilöiden yhteystiedot.


title: Lehdistötiedote

text: Joissakin tapauksissa tiedotteessa on toivomus aikaisimmasta mahdollisesta julkaisuajankohdasta eli niin sanottu embargo.


title: Paul Greengard

text: Paul Greengard (s. 11. joulukuuta 1925) on yhdysvaltalainen hermostotutkija, joka on tutkinut etenkin hermoston välittäjäaineita. Greengardin löydöksiä on voitu soveltaa esimerkiksi Parkinsonin taudin hoitamisessa. Hän sai vuonna 2000 Nobelin lääketieteen palkinnon.


title: Paul Greengard

text: Greengard syntyi New Yorkissa. Toisen maailmansodan aikana hän toimi MIT:ssa yksikössä, joka kehitti varoitusjärjestelmää japanilaisten kamikaze-lentäjien varalta. Sodan jälkeen hän opiskeli matematiikkaa ja fysiikkaa, mutta luopui fysiikan jatko-opinnoista, koska ei halunnut osallistua ydinaseiden kehittämiseen. Fysiikan sijaan hän suuntasi mielenkiintonsa biofysiikkaan. Hän väitteli 1953, ja jatkoi postdoc-opintoja Lontoossa ja Amsterdamissa. Nykyisin hän on Rockefeller-yliopiston professori.


title: Helvetisti järkeä

text: Helvetisti järkeä on rockyhtye Zen Cafén neljäs studioalbumi. Se julkaistiin vuonna 2001 levymerkillä Warner Music Finland.


title: Helvetisti järkeä

text: Albumia on myyty kultalevyyn oikeuttava määrä.


title: Maahumala

text: Maahumala ("Glechoma hederacea") on matala monivuotinen ruohovartinen kasvi.


title: Maahumala

text: Maahumala on karvainen monivuotinen matala ruoho, jolla on miellyttävän aromaattinen tuoksu. Sinipunertavat kukat sijaitsevat lehtihangoissa; ne avautuvat 2–4 kukan ryhminä jo touko-kesäkuussa. Maahumala kasvattaa pitkiä maanmyötäisiä rönsyjä, joiden avulla se leviää nopeasti laikkumaiseksi kasvustoksi. Alkuperäisenä se kasvaa Euroopassa ja Pohjois-Amerikassa. Suomessa se on alkuperäinen korkeintaan Lounais-Suomessa; muualle se lienee levinnyt viljelykarkulaisena. Kasvi on yleinen Etelä-Suomen puutarhoissa, rehevissä metsissä ja rannoilla harvinaistuen pohjoiseen päin mentäessä. Suomalaisen nimensä maahumala on saanut joko käytöstään oluen mausteena tai rönsymäisen kasvutapansa perusteella. Jos maahumalan juurenpätkiä on pihaan siirrettyjen puiden tai pensaiden mullassa, siitä saa helposti uuden kasvin nurmikolleen. Maahumala sopii hyvin kasvatettavaksi maanpeittokasvina. Helsingin yliopiston puutarhatieteen laitoksen kokeissa se todettiin peittokyvyltään parhaaksi tutkituista kasveista, sillä se on kasvutavaltaan rehevä ja nopeakasvuinen, ja se sopeutuu niin valoon kuin varjoonkin. Lisäksi sillä on erinomainen talvenkestävyys, ja se sietää tallausta. Lehdiltään se on oikeastaan ikivihanta, mikä vielä lisää peittoarvoa vähälumisilla paikoilla. Maahumala sopii hyvin peittokasviksi puille, pensaille ja vahvakasvuisille perennoille sekä aluskasviksi sipuli- ja mukulakasveille. Parhaiten se viihtyy tuoreessa ravinnepitoisessa ja runsasmultaisessa maassa. Kasvia on helppo lisätä rönsyistä ja pistokkaista. Maahumala sopii amppelikasviksikin. Maahumala kasvaa pitkinä rönsyinä.


title: Maahumala

text: Maahumala kasvaa lähes koko Euroopassa ja Siperian tiheimmin asutuilla alueilla. Ihmisen mukana se on levinnyt myös Pohjois-Amerikkaan. Japanissa ja Kiinassa kasvaa paikallinen alalaji. Suomessa kasvi esiintyy Etelä-Lapin korkeudelta etelään, yleisempänä kuitenkin Etelä- ja Keski-Suomessa.


title: Maahumala

text: Maahumalaa kasvatetaan maanpeitekasvina. Sitä voidaan käyttää myös salaattien ja oluen mausteena.


title: Konttorirotat

text: Konttorirotat ("Office Space") on Mike Judgen ohjaama ja käsikirjoittama komediaelokuva. Elokuva perustuu Judgen "Milton"-animaatioihin, joita on esitetty Saturday Night Livessa. Elokuva kertoo työhönsä tympääntyneistä konttorityöläisistä, joiden elämää hankalat pomot ja reistailevat toimistolaitteet vaikeuttavat.


title: Konttorirotat

text: Vuonna 2017 BBC:n äänestyksessä 253 eri puolilta maailmaa olevaa elokuvakriitikkoa valitsi "Konttorirotat" kaikkien aikojen sadan parhaan komedian listalle.


title: Mehtäkylä

text: Mehtäkylä on kylä Kalajoen pohjoisrajalla.


title: Mehtäkylä

text: Kylän asutus on keskittynyt pääsääntöisesti Alavieska-Yppäri maantien suuntaisesti lähes 8 kilometrin matkalle. Kylässä asuu noin 350 henkilöä. Kalajoen keskustaan on matkaa noin 16–20 kilometriä. Oulainen, Ylivieska ja Raahe ovat kaikki 35–55 kilometrin säteellä kylästä hyvien liikenneyhteyksien päässä.


title: Josafat

text: Josafat oli yksi Juudan kuninkaista. Hän seurasi kuninkaana isäänsä Aasaa. Hän oli kuninkaaksi tullessaan 35 vuoden ikäinen ja hän hallitsi 25 vuotta, todennäköisesti vuodesta 870–845 eaa. "Hän teki sitä, mikä on oikein Herran silmissä, kulkien isänsä Aasan teitä..." Raamatun mukaan Josafat solmi rauhan Israelin kuninkaan Ahabin kanssa ja osallistui sotaretkelle Syyriaa vastaan. Sen epäonnistuessa hän palasi maahansa. "Hän hävitti maasta viimeisetkin haureutta harjoittavat pyhäkköpalvelijat, jotka olivat hänen isänsä Aasan ajoilta jääneet jäljelle." Lisäksi hän teetti Tarsisin-laivoja tuodakseen niillä kultaa Ofirista, mutta laivat hajosivat jo Esjon-Geberissä. Josafatin kuoltua tuli kuninkaaksi hänen poikansa Joram.


title: Kensington Palace Gardens

text: Kensington Palace Gardens on eksklusiivinen katu Ison-Britannian pääkaupungissa Lontoossa. Sen läheisyydessä sijaitsee muun muassa Kensingtonin palatsi sekä useiden eri suurlähetystöjen ja kuuluisien henkilöiden rakennuksia. Kadun rakentaminen aloitettiin 1840-luvulla. Nykyisin se on yksi maailman kalleimmista kaduista.


title: Geigermittari

text: Geigermittari, Geigerputki tai Geiger–Müller-ilmaisin on vuonna 1908 keksitty elektroniputkityyppinen hiukkasilmaisin, joka mittaa ionisoivaa säteilyä. Se havaitsee alfa- ja betahiukkasia sekä gammasäteitä.


title: Geigermittari

text: Geigerputken sisällä on voimakas sähkökenttä ja putki on täytetty matalapaineisella kaasulla, jossa säteily ionisoi kaasumolekyylejä. Kukin ionisaatiotapahtuma aiheuttaa lyhyen virtapulssin, joka voidaan mitata. Usein piiriin on mittarin lisäksi liitetty pieni kaiutin, josta kuuluu rasahdus aina kun säteilyn kvantti on havaittu. Geigermittarin tikitys kertoo säteilyn intensiteetistä mutta ei yksittäisten säteilykvanttien energiasta.


title: Geigermittari

text: Yksinkertaisuutensa vuoksi geigerputkia käytetään nykyäänkin säteilysuojelussa sekä kaikkialla missä on tarve seurata radioaktiivisen säteilyn voimakkuutta. Geiger–Müller -mittarilla on käyttöä muun muassa ydinfysiikan ja geofysiikan (kaivannaistoiminta) aloilla sekä lääketieteessä röntgenkuvauksessa.


title: Geigermittari

text: Geigermittarin säteilyä havaitseva osa on Geiger–Müller-putki, joka on suljettu ja täytetty kaasulla (usein heliumilla, neonilla tai argonilla johon on lisätty halogeenia). Putken seinämä toimii katodina ja sisällä on tavallisesti putken suuntainen anodipiikki. Katodin ja anodin välillä oleva jännite aiheuttaa kaasuun voimakkaan sähkökentän.


title: Geigermittari

text: Geiger-mittarin toiminta perustuu siihen, että säteily tönii putken sisällä olevia kaasumolekyylejä ionisoiden näitä eli hajottaen molekyylin elektroniksi ja ioniksi, jotka sähkökentän pakottamana liikkuvat kohti elektrodeja. Elektroni tönii matkallaan lisää kaasumolekyylejä ionisoiden näitä, jolloin syntyy anodia kohti kulkeva elektronivyöry eli kaasumonistus. Elektronivyöryn elektronit virittävät kaasun molekyylejä siten, että viritystilan purkautuessa emittoituu fotoneita, jotka tuottavat uusia elektronivyöryjä. Ne aiheuttavat laitteeseen havaittavan signaalivirran.


title: Geigermittari

text: Elektronivyöryissä syntyneet positiivisesti varautuneet ionit kulkevat kokonsa takia paljon elektroneja hitaammin, joten niitä kertyy suuri määrä anodin lähelle. Tämä pienentää sähkökenttää niin voimakkaasti, että uusien elektronivyöryjen tuotto loppuu. Ennen ilmiön loppumista on kuitenkin jo ehtinyt syntyä voimakas signaalipulssi.


title: Geigermittari

text: Jännitepulssien määrän ilmaisee viisarineula, lamppu ja/tai kuuluva tikitys. Nykyaikaiset geigermittarit voivat havaita useita radioaktiivisesta aineesta lähtevän säteilyn voimakkuuden eri kertaluokkia. Jotkin geigermittarit voivat myös tunnistaa gammasäteilyn, vaikkakin voimakkaan gammasäteilyn havainnointiherkkyys voi olla alhaisempi kuin tiettyjen muiden mittauslaitteiden. Tämä johtuu laitteen usein pienestä kaasun tiheydestä, jolloin energialtaan suuret gammasäteilyn fotonit pääsevät useimmiten laitteen lävitse ilman, että sitä pystytään mittaamaan. Alemman energian fotonit on helpompi tunnistaa, sillä säteilymittari absorboi niitä paremmin.


title: Geigermittari

text: Geiger–Müller-putki kuuluu kaasutäytteisten säteilynilmaisimien luokkaan. Geigermittarit voivat tunnistaa vain säteilyn voimakkuuden, mutta eivät säteilyn tai hiukkasten energiaa. Verrannollisuuslaskuri on Geiger-Müller-putken kaltainen ilmaisin, joka mittaa säteilyhiukkasten määrän lisäksi myös niiden liike-energian: verrannollisuuslaskureissa mitatun sähköisen signaalin suuruus on verrannollinen säteilykvanttien energiaan. Monilankaverrannollisuuslaskureilla () voidaan mitata myös säteilylähteen paikka ja säteilyn tulokulma.


title: Geigermittari

text: Gammasäteilyn mittaamiseen parempi laite on natriumjodidituikeilmaisin. Hyviä alfa- ja beeta-tuikeilmaisimia on olemassa, mutta geigermittareita pidetään yleisesti kätevämpinä yleismittareina niiden helpomman kuljetettavuuden, halvemman hinnan ja kestävyyden takia.


title: Geigermittari

text: Geigerputken variaatiota käytetään mittamaan neutroneita. Neutroni-ilmaisimessa käytetty kaasu on booritrifluoridia ja muovia käytetään hidastamaan neutroneja. Tämä aikaansaa alfahiukkasia, jotka voidaan havaita.


title: Geigermittari

text: Hans Geiger kehitti laitteen (jota myöhemmin alettiin kutsua geigermittariksi) vuonna 1908 yhdessä Ernest Rutherfordin kanssa. Heidän kehittämänsä mittari kykeni havaitsemaan alfa-säteilyä. Vuonna 1928 Geiger ja Walther Müller (Geigerin oppilas) paransivat mittaria siten, että se pystyi havaitsemaan kaikkea ionisoivaa säteilyä.


title: Geigermittari

text: Nykyversio geigermittarista on nimeltään "halogeenimittari", ja sen kehitti vuonna 1947 Sidney H. Liebson . Tämä laite yleistyi sillä sen käyttöikä oli paljon pidempi ja tarvittava jännite pienempi kuin alkuperäisen.


title: I’m Not Dead

text: I’m Not Dead on pop-laulaja Pinkin neljäs studioalbumi, joka on julkaistu eri alueilla eri aikoihin. Se julkaistiin ensimmäisen kerran 31. maaliskuuta 2006.


title: I’m Not Dead

text: Albumilta julkaistiin singlet "Stupid Girls", "Who Knew", "U + Ur Hand" ja "Nobody Knows". Kappale "Dear Mr. President" julkaistiin singleinä joissakin maissa, mutta ei esimerkiksi Yhdysvalloissa. Albumi myi ensimmäisellä viikollaan 126,000 kappaletta. Albumia on myyty maailmanlaajuisesti 5 miljoonaa kappaletta. Suomessa albumi ylsi Virallisen albumilistan kolmannelle sijalle, 13 viikkoa julkaisunsa jälkeen.


title: Walther Bothe

text: Walther Wilheim Georg Bothe (8. tammikuuta 1891 – 8. helmikuuta 1957) oli saksalainen Nobel-palkittu fyysikko, matemaatikko ja kemisti. Hän sai Max Bornin kanssa Nobelin fysiikanpalkinnon vuonna 1954 koinsidenssimenetelmän kehittämisestä.


title: Walther Bothe

text: Bothe synti Oranienburgissa lähellä Berliiniä ja opiskeli Berliinin yliopistossa. Max Planck ohjasi hänen väitöskirjaansa joka valmistui juuri ennen ensimmäisen maailmansodan puhkeamista. Vuosina 1913–1930 Bothe työskenteli Valtion fysikaalis-teknisessä tutkimuslaitoksessa (Physikalisch-Technische Reichsanstalt). Siltä hän siirtyi ensin Giessenin, sitten Heidelbergin yliopistoon ja lopulta Max Planck -instituutin johtajaksi.


title: Walther Bothe

text: Bothen kokeellinen työ muodosti tärkeän osan modernin ydinfysiikan perusteista. Hän sai Nobelin koinsidenssimenetelmän kehittämisestä ja siihen liittyivistä tutkimuksista.


title: Walther Bothe

text: Koinsidenssi- eli samanaikaisuusmenetelmässä seurataan kahden laskurin avulla, lähteekö röntgensäteillä pommitetusta vedystä yhtä aikaa sekä valokvantti että irtonainen elektroni.


title: Joram (Juuda)

text: Joram tuli Juudan kuninkaaksi isänsä Josafatin jälkeen. Hän oli kuninkaaksi tullessaan 32 vuoden ikäinen ja hallitsi kahdeksan vuotta, todennäköisesti 845–837 eaa. "Hän kulki samaa tietä kuin Israelin kuninkaat". Hänellä oli vaimonaan Ahabin tytär Atalja. Joramin aikana Edom nousi kapinaan ja irrottautui Juudasta. Sotaretki Edomin takaisinvaltaamiseksi epäonnistui. Myös Libna irtautui Juudasta. Kun Joram kuoli, tuli kuninkaaksi hänen poikansa Ahasja.


title: Perfect Strangers

text: Perfect Strangers on Deep Purplen comeback-albumi, joka julkaistiin vuonna 1984. Levy on ensimmäinen Mark II -kokoonpanon reunionin jälkeen julkaistu. Levyn nimikappale kertookin tästä reunionista; kuinka vanhoista yhtyetovereista oli tullut tuntemattomia. Tyylillisesti albumi on yhtyeen 1970-luvun levytyksiä yksinkertaisempi ja sen äänimaailma aiempaa modernimpi ja raskaampi.


title: Perfect Strangers

text: Kappaleista ”Knocking at Your Back Door” ja ”Perfect Strangers” on tehty musiikkivideot.A-puoli


title: Perfect Strangers

text: B-puoli


title: Perfect Strangers

text: CD-versiossa mukana:


title: Ahasja (Juuda)

text: Ahasja oli yksi Juudan kuninkaista. Hän tuli kuninkaaksi isänsä Joramin jälkeen 22 vuoden ikäisenä ja hallitsi yhden vuoden ajan. "Hän kulki Ahabin suvun tietä ja teki sitä, mikä on väärää Herran silmissä." Hän lähti yhdessä setänsä Joramin kanssa sotaretkelle Syyriaa vastaan. Hän haavoittui Jeehun väijytyksessä ja kuoli Megiddossa. Häntä seurasi Juudan hallitsijana äitinsä Atalja.


title: Kliininen psykologia

text: Kliininen psykologia on mielenterveyden tutkimiseen ja hoitoon erikoistunut psykologian sovellusalue. Kliiniset psykologit työskentelevät muun muassa mielenterveystoimistoissa, psykiatrisissa sairaaloissa, koulussa ja työelämän parissa. Kliininen psykologia on lähellä psykiatriaa.


title: Kliininen psykologia

text: Kliininen psykologia, kuten terveydenhuolto yleensä, voidaan jakaa ehkäisevään, parantavaan ja ylläpitävään apuun (ks. tarkemmin interventio). Ehkäisevään apuun kuuluu mm. tiedotus ja valistus, työnohjaus ja erilaiset kasvatus- ja terveysneuvonnat. Se alkaa jo neuvolassa ja jatkuu läpi elämän. Ehkäisevällä avulla ihmisestä yritetään saada mahdollisimman tasapainoinen. Parantava työ tapahtuu mielisairaaloiden muassa kriisipalveluiden ja avopalvelujen kautta, jotka ovatkin yleistyneet viime vuosina.


title: Kliininen psykologia

text: Suomessa psykologit voivat erikoistua kliinisessä psykologiassa psykoterapiaan. Tämä on yksi tapa hankkia psykoterapeutin pätevyys.


title: Karl Sandelin

text: Karl Sanfrid Sandelin (5. kesäkuuta 1866 Alaveteli – 1. heinäkuuta 1962 Oulu) oli suomalainen arkkitehti.


title: Karl Sandelin

text: Sandelin suoritti arkkitehdin tutkinnon Suomen polyteknillisessä opistossa vuonna 1891. Samana vuonna hän aloitti työt Yleisten rakennusten ylihallituksessa ylimääräisenä arkkitehtina. Uudenmaan lääninarkkitehdin apulaiseksi Sandelin nimitettiin vuonna 1900. Sandelin muutti Ouluun, kun hän sai opettajan viran Oulun teollisuuskoulusta vuonna 1902. Lehtoriksi hänet nimitettiin vuonna 1911. Sandelin toimi teollisuuskoulussa vuoteen 1930 saakka. Opettajan työn ohella Sandelin toimi Oulun vt. lääninarkkitehtina kesäisin ja virkavapauksiensa aikana vuosina 1906–1921.


title: Karl Sandelin

text: Sandelinin puoliso oli Anna Maria Hultgren, heidän pojastaan Adolf Emanuel Sandelinista (s. 1909) tuli lääkäri.


title: Siilinjärven kirkko

text: Siilinjärven kirkko Siilinjärven keskustassa on punatiilinen ja rakennettu v. 1923. Sen on suunnitellut Peko Väänänen. Siinä on 550 istumapaikkaa. Alttaritaulu on "Kristus ristillä" ja sen ovat maalanneet S. Salokivi ja S. Honkanen. Kirkossa olevat lasi- ja koristemaalaukset ovat Bruno Tuukkasen suunnittelemia. Kirkossa on 26-äänikertaiset urut, jotka on tehnyt v. 1980 Urkurakentamo Tuomi. Kirkossa järjestetään konsertteja hyvän akustiikkansa takia. Kirkon vierellä on sankarihautausmaa, jolla on Pentti Papinahon tekemä veistos Sankariuurna.


title: Burgum

text: Burgum () on suurin Tytsjerksteradielin kunnan asutuskeskuksista. Keskus sijaitsee Friisinmaan provinssissa, Alankomaissa. Burgum on myös kunnan hallinnollinen keskus ja asukkaita siellä on 10 039 (1.4.2009). Vuodesta 1989 lähtien keskuksen friisinkielinen nimi on ollut virallinen, sitä ennen hollanninkielinen nimi oli virallinen.


title: Burgum

text: Linnuntietä Burgumista on matkaa..


title: Burgum

text: Friisinmaa on kuuluisa monista järvistään ja kanavistaan. Yksi näistä järvistä on lähellä Burgumia ja sitä kutsutaankin Burgumer Mariksi. Toinen mielenkiintoinen kohde on nimeltään “Poppestien”, suuri kivi viimeisimmän jääkauden ajalta (11 000 eaa.). Tätä kiveä on käytetty muinoin hedelmällisyysrituaaleihin.


title: Fra Dolcino

text:
Fra Dolcino (n. 1250 – 1307) oli italialainen lahkolaissaarnaaja, joka johti vuosina 1300–1307 radikaalia uskonnollista liikettä Pohjois-Italiassa kunnes hänet kerettiläiseksi tuomittuna poltettiin roviolla. Dolcino ajoi tasa-arvoista yhteiskuntaa, joka perustuisi keskinäiseen avunantoon ja yhtäläiseen köyhyyteen. Dolcinon radikaalien ajatusten on sanottu saaneen vaikutteita fransiskaanien köyhyyslupauksesta ja Gioacchino da Fioren millenaristisista teorioista. Hänen perustamansa dolcinolainen liike vetäytyi vainottuna vuorille ja ryösteli ja surmasi ihmisiä henkensä pitimiksi oikeuttaen sen Paavalin kirjeen Tiitukselle 1:15:llä.
Danten "Jumalaisessa näytelmässä" Muhammed mainitsee Dolcinon. Umberto Econ romaanissa "Ruusun nimi" viitataan useasti Dolcinoon ja hänen kannattajiinsa.


title: Kiveksen kiertyminen

text: Kiveksen kiertyminen eli testistorsio on kiireellistä leikkaushoitoa vaativa sairaustila, jossa kivekseen verta johtava siemennuora on kiertynyt mutkalle. Tämä aiheuttaa kiveksen verenkierron pysähtymisen. Hoitamattomana tila johtaa kiveksen pysyvään vaurioitumiseen ja lopulta kuolioon. Oireena on voimakas kipu kivespussissa. Lisäksi kives vetäytyy kivespussissa ylemmäs ja on kosketusarka. Kivespussi voi olla toispuolisesti turvonnut.


title: Kiveksen kiertyminen

text: Kiertyminen voi johtua rasittavasta fyysisestä aktiviteetista, iskusta kiveksiin tai jos miehellä on luonnostaan riittämättömästi kivekset paikallaan pitävää sidekudosta. Kiveksen kiertyminen voi tapahtua myös ilman ilmeistä syytä.


title: Kiveksen kiertyminen

text: Kiveksen kiertyminen on tavallisinta nuoruusikäisillä, noin 13–17-vuotiailla pojilla. Sitä kuitenkin esiintyy kaiken ikäisillä, myös vastasyntyneillä. Noin yksi 4 000 miehestä sairastuu kiveksen kiertymään.


title: Kiveksen kiertyminen

text: Kiveksen kiertymän hoidon kannalta oleellista on mahdollisimman nopea diagnoosi ja leikkaushoito. Kun leikkaus tehdään 6 tunnin kuluessa tilan alkamisesta, saadaan kives pelastettua noin 100 prosentin todennäköisyydellä. Jos hoitoon pääsy kestää 6–12 tuntia, todennäköisyys pienenee noin 70 prosenttiin; 12–24 tunnin kuluttua se on enää noin 20 prosenttia. 24 tunnin jälkeen prosenttiosuus putoaa nollaan. Jos kives on ehtinyt kuolioitua, se on tulehduksen leviämisen ehkäisemiseksi amputoitava. Molemminpuolisena tämä johtaa hedelmättömyyteen, vaikka joissakin tapauksissa yhdenkin kiveksen menettäminen voi jo aiheuttaa hedelmättömyyttä.


title: Richard Faltin

text: Richard Wilhelm Gottlieb Faltin (28. lokakuuta 1867 Viipuri – 23. elokuuta 1952 Helsinki) oli suomalainen kirurgi ja eräs keskeisimpiä suomalaisen kirurgian kehittäjiä. Hän teki elämäntyönsä Kirurgisessa sairaalassa ja Suomen Punaisen Ristin johtotehtävissä.


title: Richard Faltin

text: Vuonna 1904 vuotta aiemmin Kirurgisen sairaalan alilääkäriksi nimitetty Faltin yritti leikkauksellaan pelastaa Eugen Schaumanin ampuman kenraalikuvernööri Nikolai Bobrikovin hengen tässä kuitenkaan onnistumatta.


title: Richard Faltin

text: Faltin toimi kirurgian dosenttina 1902–1917 ja henkilökohtaisena ylimääräisenä professorina Helsingissä vuosina 1917−1935 johtaen niin sanottua propedeuttisen kirurgian osastoa, joka vastasi kirurgian valmistavasta opetuksesta lääketieteen opiskelijoille. Tähän Faltinin osastoon keskittyi hiljalleen hänen intressiensä mukainen potilasaines, se oli pitkään muun muassa maan ainoa plastiikkakirurginen hoitopaikka. Kirurgina Faltin oli ajan tapaan hyvin laaja-alainen, mutta harrasti erityisesti plastiikkakirurgiaa, traumatologiaa ja leukakirurgiaa. Hän oli Suomen Kirurgiyhdistyksen perustaja ja ensimmäinen puheenjohtaja vuosina 1926−1930. Faltinille tarjottiin 1930-luvun alussa ylilääkärin virkaa uudessa Suomen Punaisen Ristin sairaalassa, jota hän oli ollut suunnittelemassa, mutta hän kieltäytyi tarjouksesta mm. ikäänsä ja terveydentilaansa vedoten. Tätä päätöstä hän kuvailee muistelmissaan myöhemmin katuneensa.


title: Richard Faltin

text: Faltin työskenteli Suomen Punaisen Ristin sotakirurgina Venäjän−Japanin sodan aikana Mantšuriassa, ensimmäisen maailmansodan aikana Venäjällä sekä Etiopiassa vuosina 1935−1936. Näillä sotakomennuksillaan hän keskittyi erityisesti vaikeiden raajavammojen ja leuka- ja kasvovammojen kirurgiaan. Vielä viime sotienkin aikana, aina vuoteen 1947 asti, Faltin toimi sotasairaalan leukakirurgisen osaston esimiehenä, alkuun Vaasassa ja sittemmin Helsingissä, Punaisen Ristin Sotasairaalassa, josta jatkosodassa muodostettiin 54. Sotasairaala ja edelleen 54. Sotavammasairaala. Kesän 1944 aikana leukakirurginen osasto oli siirrettynä 30. Sotasairaalaan Keski-Suomen parantolan tiloihin Kinkomaalla. Faltin toimi niin ikään armeijan neuvoa-antavana kirurgina, suorittaen etenkin vuoden 1941 aikana useita tarkastusmatkoja kenttä- ja sotasairaaloihin ja kirjoittaen käytännöllisiä sotakirurgian oppaita ja artikkeleita. Hän oli marsalkka Mannerheimin ikä- ja koulutoveri ja kuului tämän lähimpiin ystäviin. Seitsemään sotaan lääkintätehtävissä osallistunut Faltin oli sotilasarvoltaan lääkintäeversti (1941), ja hänen sanottiin olevan Suomen armeijan vanhin sotilas.


title: Havaintopsykologia

text: Havaintopsykologia on psykologian osa-alue, joka tutkii aisteja ja havaintoja. Tutkimuksen tarkoituksena on selvittää aistimisen ja havaitsemisen ilmiöiden taustalla olevia kognitiivisia ja neuraalisia prosesseja. Havaintopsykologian tutkimusmenetelmiä ovat kokeellisen psykologian ja erityisesti psykofysiikan menetelmät. Koska havaintopsykologinen tutkimus on usein osa monitieteistä hanketta, ei nykyisin useinkaan käytetä termiä ”havaintopsykologia”, vaan käytetään termejä näkötutkimus tai kuulontutkimus.


title: Havaintopsykologia

text: Näkemiseen liittyvä havaintopsykologinen tutkimus voi kohdistua esimerkiksi:Varhaisessa havaintopsykologiassa 1800-luvun lopulla ja 1900-luvun alkuvuosikymmeninä pyrittiin luomaan kokonaisteorioita havaintoilmiöistä. Tähän aikakauteen liittyvät muun muassa hahmopsykologia (Max Wertheimer, Köhler, Koffka) ja strukturalismi (Wilhelm Wundt, Titchener). Nykyaikaisen havaintopsykologian kannalta nämä näkemykset ovat kuitenkin jo vanhentuneita. Nykyinen havaitsemisen tutkimus pyrkii harvemmin luomaan kokonaisteoriaa, joka kattaisi koko havaintokokemuksen muodostumisen, vaan pyrkii pikemminkin selittämään yksittäisiä ilmiöitä, kuten esimerkiksi tarkkaavaisuuden suuntamisen, mahdollisimman tarkasti.


title: Eva Ibbotson

text: Eva Ibbotson (alk. "Maria Charlotte Michelle Wiesner", 21. tammikuuta 1925 Wien, Itävalta – 20. lokakuuta 2010 Newcastle, Iso-Britannia) oli brittiläinen lasten- ja nuortenkirjailija. Hänen ensimmäinen suomennettu teoksensa on "Pelastakaa kummitukset" (1979), tuorein on vuonna 2005 ilmestynyt "Kazanin tähti".


title: Eva Ibbotson

text: Ibbotson syntyi Itävallassa. Hänen äitinsä oli näytelmäkirjailija Anna Gmeyner, isä fysiologi. Vanhemmat erosivat varhain, ja isä muutti Britanniaan. Adolf Hitlerin noustua valtaan 1933 Ibbotson muutti isänsä luokse, ja myöhemmin myös uudelleen avioitunut äiti muutti Britanniaan. Ibbotson kävi koulunsa sisäoppilaitoksessa ja opiskeli fysiologiaa Lontoon yliopistossa. Hän jatkoi tutkijana Cambridgen yliopistossa, mutta eläinkokeet tuntuivat stressaavilta, ja avioiduttuaan Alan Ibbotsonin kanssa hän keskittyi kotiin ja neljään lapseen. Lasten ollessa pieniä hän ryhtyi kirjoittamaan lyhyitä tarinoita. Kun nuorin poika aloitti koulun, Ibbotson kirjoitti ensimmäisen täyspitkän romaanin ja jatkoi sittemmin kirjoittamista lapsille ja aikuisille.


title: Juuan kirkko

text: Juuan kirkko sijaitsee Juuan keskustassa, Pohjois-Karjalassa. Se on järjestyksessä kolmas Juuan kirkoista. Ensimmäinen kirkko valmistui 1746 ja toinen vuonna 1782. Kirkon kellotapulin juukalaiset rakensivat omatoimisesti vuonna 1796.


title: Juuan kirkko

text: Nykyinen, eli kolmas kirkko rakennettiin vuosina 1850–1851, ja sen on suunnitellut C. A. Gustavsson. Kirkko otettiin käyttöön vuonna 1851 ja vihittiin 10. heinäkuuta 1859. Kirkko peruskorjattiin 1973–74 ja maalattiin kokonaan uudestaan sisäpuolelta 1989. Kirkossa on istumapaikkoja 900 henkilölle. Kirkon alttaritaulu on "Kristus ristillä", joka on Kaarlo Kiljanderin tekemä jäljennös Adolf von Beckerin maalaamasta, tuhoutuneesta Kaavin kirkon alttaritaulusta. 22-äänikertaiset mekaaniset urut valmisti Kangasalan Urkutehdas 1974.


title: Kiirunan lentoasema

text: Kiirunan lentoasema on Ruotsin pohjoisin lentoasema, joka sijaitsee noin viiden kilometrin päässä Kiirunasta. Vuonna 2008 lentoaseman kautta kulki yhteensä 207 431 matkustajaa.


title: Finlaysonin tehdasalue

text: Finlaysonin tehdasalue on Tampereen keskustassa sijaitseva historiallinen tehdasalue. Se sijaitsee Tammerkosken yläjuoksun länsirannalla, Satakunnankadun pohjoispuolella. Samalla kohdalla Tammerkosken itäpuolella on Tampellan entinen tehdasalue. Nykyään kumpikaan alue ei ole enää teollisuuskäytössä, mutta suuri osa vanhoista tehdasrakennuksista on yhä paikoillaan.


title: Finlaysonin tehdasalue

text: Finlaysonin tehtaan perusti vuonna 1820 skotlantilainen James Finlayson. Hän rakennutti tehtaan Tammerkosken yläjuoksulle. Hänen aikaisiaan tehdasrakennuksia ei enää ole jäljellä. Hän myi tehtaan vuonna 1836 Carl Samuel Nottbeckille ja Georg Adolf Rauchille. Uudet omistajat alkoivat heti laajentaa tehdasta.


title: Finlaysonin tehdasalue

text: Nykyään alueen omistaa Keskinäinen työeläkevakuutusyhtiö Varma.


title: Finlaysonin tehdasalue

text: Alueen vanhin rakennus on TR 1 (tehdasrakennus 1) eli Kuusvooninkinen, jota kutsutaan myös Vanhaksi tehtaaksi. Sen suunnitteluun osallistui moderniin teollisuusrakentamiseen perehtynyt John Barker. Nimi Kuusvooninkinen tulee rakennuksen kuudesta kerroksesta (), jonka välipohjia kannattavat valurautapylväät valmisti Fiskarsin valimo. Rakentamisen aikaan se oli todellinen pilvenpiirtäjä verrattuna ympäröivään rakennuskantaan. Kuusvooninkinen valmistui vuonna 1837. Seuraavana vuonna laitteet olivat valmiina kehruun aloittamiseksi. Kudontatyöt alkoivat vuonna 1839.


title: Finlaysonin tehdasalue

text:
Kuusvooninkinen on Suomen ensimmäinen tehdasrakennus modernissa mielessä. Tämä perustuu sen kantavaan rakenteeseen, joka on väliseinien sijaan toteutettu valurautapylväin. Rakennukseen asennettiin palonsammutuslaitteisto. Vuonna 1892 se korvattiin automaattisella palonsammutusjärjestelmällä. Tuolloin Kuusvooninkisen ja viereisen TR 2:n yhteiseksi porrastorniksi vuonna 1850 rakennettua tornia korotettiin, jotta sammutusjärjestelmän vesisäiliö saatiin tarvittavalle korkeudelle.
Finlaysonin tehtaanpiippu valmistui vuonna 1899 Siperia-tehdasrakennukseen. Piippu on tiilirakenteinen ja sen korkeus on 65 metriä.Finlayson lopetti tekstiilituotannon alueella 1990-luvun alkuvuosina. Jo sitä ennen, vuonna 1988, oli alueen tulevasta käytöstä järjestetty suunnittelukilpailu, jonka voitti arkkitehtitoimisto 8 Studio oy. Alueen uusi asemakaava hyväksyttiin Tampereen kaupunginvaltuustossa vuonna 1995.


title: Finlaysonin tehdasalue

text: Suurin osa alueen vanhoista rakennuksista on säilytetty, mutta ne eivät ole enää teollisuuskäytössä. Finlaysonin tehtaanmyymälä (1923) palvelee kuitenkin edelleen osoitteessa Kuninkaankatu 3. Finlaysonin rakennuksissa toimii nykyään myös muita yrityksiä, oppilaitoksia ja museoita. Alueelle on rakennettu uusia rakennuksia noin 30 000 kerrosneliömetriä, ja niissä asuu noin 800 ihmistä.


title: Finlaysonin tehdasalue

text: Alueella on muun muassa liikekeskus Siperia, joka avattiin 2001 vanhan kunnostetun kehräämön tiloihin. Siinä on toistakymmentä liikettä, joista suurin osa on ravintoloita ja kahviloita, mutta myös muita toimijoita, kuten lasertaisteluita tarjoava Viihdekeskus ZBase. Itäisenkadun länsipuolella Plevna-rakennuksessa toimii Finnkinon elokuvateatteri, panimoravintola sekä alueen pysäköintihalli. Kauppakeskuksesta pääsee kävelytunnelia pitkin Satakunnankadun ali Frenckellinaukiolle. Kesäkuussa 2017 Finlaysonin Seelanti-rakennukseen avattiin Lidl-myymälä.


title: Egopsykologia

text: Egopsykologia eli minäpsykologia on Sigmund Freudin tyttären, psykoanalyytikko Anna Freudin kehittelemä psykologian alue, jossa uskotaan nuoruudessa olevan uusi mahdollisuus korjata lapsena aiheutuneet ongelmat kivuttomasti ja itsestään. Minän uskotaan olevan itsenäisempi kuin varsinaisessa psykoanalyysissä, se ei ole yhtä riippuvainen tiedostamattomasta.


title: Fenomenologinen psykologia

text: Fenomenologinen psykologia on fenomenologisen filosofian käsityksiin perustuva psykologian suuntaus. Siinä tarkastellaan ihmisen välitöntä, subjektiivista kokemusta maailmasta.


title: Fenomenologinen psykologia

text: Fenomenologia psykologiassa viittaa myös vastaavaan kuin frenologia 1800-luvulla. Frenologia oli epätieteellinen oppi, jossa kallon muodot kertoivat ihmisen persoonan. Fenomenologia psykologiassa liittyi siis oppiin, jossa oletetaan ihmisen liikkeiden, eleiden, raajojen mittasuhteiden, vartalon muodon ja kasvonpiirteiden ilmentävän yksilön luonnetta. Esimerkiksi 1900-luvun alusta aina 1900-luvun puoliväliin asti oli vallalla muun muassa rikollisten kasvonpiirteiden tunnistaminen ja määrittely. Tällä tavoiteltiin varkaiden ja väkivaltarikollisten ennakoivaa tunnistamista. Tiettävästi ei kuitenkaan ainakaan Suomessa ole langetettu tuomioita kasvonpiirteiden perusteella.


title: Ruutukaava

text: Ruutukaava eli ruutuasemakaava (vanha nimitys suuntaisjärjestelmä) tarkoittaa kaavoituksessa eli kaupunkisuunnittelussa asemakaavaa, jossa kadut leikkaavat toisiaan suorassa kulmassa muodostaen näin ollen ruudukon. Ruutuasemakaavassa katuverkko on suorakulmainen ja korttelit suorakaiteen tai neliön muotoisia.


title: Ruutukaava

text: Ruutuasemakaava on hyvin vanha keksintö – vanhimmat ruutukaavan mukaan suunnitellut kaupungit rakennettiin jo 2500 vuotta eKr.. Suorakulmaisen ruutukaavan mukaisia kaupunkien jäänteitä on löydetty mm. Egyptistä ja Indus-kulttuurin alueelta nykyisestä Pakistanista.


title: Ruutukaava

text: Antiikin aikana kaupunkisuunnittelu kehittyi pisimmälle Kreikassa. Ennen persialaissotia kreikkalaiset kaupungit olivat epäsäännöllisiä ja kasvaneet vähitellen ilman yhtenäistä suunnitelmaa, mutta sotien aikana ja niiden jälkeen muutamat hävitetyt kaupungit jälleenrakennettiin säännöllisen ruutukaavan mukaisesti. Kreikkalaisen ruutukaavan parhaana esimerkkinä pidetään Hippodamoksen vuonna 494 eaa. suunnittelemaa Miletoksen asemakaavaa. Roomalaiset omaksuivat kaupunkisuunnittelun periaatteet kreikkalaisilta ja yhdistivät niihin oman käytännöllisyytensä, joka näkyi ennen kaikkea vesi- ja viemäröintijärjestelmien suunnittelussa. Eri puolille valtakuntaa perustetut roomalaiset sotilasleirit, castrat, olivat pohjana useille eurooppalaisille kaupungeille ja levittivät ruutukaavaa edelleen.


title: Ruutukaava

text:
Euroopan keskiaikaiset kaupungit olivat yleensä epäsäännöllisesti rakennettuja. Ruutukaavan idea säilyi kuitenkin (antiikin muun tiedon mukana) luostarilaitoksen piirissä. Erityisen merkityksen sai 1300-luvulla Barcelonassa ja Valenciassa vaikuttaneen fransiskaanimunkki Francesc Eiximenenin julkaisema ideaalikaupunkisuunnitelma. Katalonialaiset perustivat valtapiiriinsä läntisellä Välimerellä yhteensä parikymmentä sen mukaista pikkukaupunkia. Niiden voidaan katsoa ennakoivan renessanssin kaupunkisuunnittelua.
Löytöretkien käynnistyttyä espanjalaiset valloittajat levittivät ruutukaavan Amerikan mantereelle perustaessaan uusia kaupunkeja. Myös Pohjois-Amerikan siirtolaisten perustamat kaupungit olivat valtaosin ruutukaavaisia. Esimerkkejä ovat mm. Philadelphian ja Savannahin vanhat asemakaavat. Pohjois-Euroopassa ruutukaava yleistyi renessanssin myötä. Nuori Yhdysvallat omaksui myös ruutukaavan kaupunkisuunnittelun ihanteeksi, ja esimerkiksi New Yorkin Manhattan on eteläisintä ja vanhinta osaansa lukuun ottamatta suunniteltu ruutukaavan mukaan.


title: Ruutukaava

text: Roomalaisessa asemakaavassa itä-länsisuuntaisia katuja kutsutaan nimellä "decumanus" ja pohjois-eteläsuuntaisia "cardo". Pääkadut ovat nimeltään "Decumanus Maximus" ja "Cardo Maximus".


title: Ruutukaava

text: Useimpien ennen 1900-lukua perustettujen suomalaisten kaupunkien (ns. vanhat kaupungit) keskusta-alueet on rakennettu ruutukaavan mukaan. Varsinkin monet 1600-luvulla tai myöhemmin perustetut kaupungit suunniteltiin alusta lähtien ruutukaavan mukaisiksi. Vuosien 1810 ja 1860 välisenä aikana myös monet sitä vanhemmat kaupungit saivat säännöllisen ruutukaavan, kun ne jälleenrakennettiin suurten tulipalojen jälkeen, joissa niiden tiiviisti rakennetut keskustat tuhoutuivat. Varsinkin Turun palon jälkeen ruutukaavoissa alettiin kadut rakentaa paloturvallisuuden vuoksi entistä leveämmiksi ja korttelit väljemmiksi. Ruutukaavoihin alettiin sijoittaa korttelin läpi kulkevia lehtipuuvyöhykkeitä, palokujia, joiden niidenkin toivottiin parantavan paloturvallisuutta.


title: Ruutukaava

text: 1800-luvulla ruutukaavat laati useimmin Yleisten rakennusten intendentinkonttorin johtaja, arkkitehti Carl Ludvig Engel. Engel laati ruutukaavoja sekä vastaperustettaviin kaupunkeihin että vanhempiin kaupunkeihin. Hänen käsialaansa ovat muun muassa Jyväskylän, Turun, Mikkelin, Hämeenlinnan, Porvoon ja Sortavalan ruutuasemakaavat. Engelin ruutukaavoissa yksi kortteli käsittää yleensä kuusi tonttia. Poikkeuksen tekee Jyväskylän kaava, jonka useimpiin kortteleihin sisältyi kahdeksan tonttia. Engelin ruutukaavoista ainoa täysin symmetrinen on Jyväskylän kaava, joka on pelkistetyssä säännöllisyydessään verrattavissa jopa renessanssin ihannekaupunkimalleihin.


title: Ruutukaava

text: 1800- ja 1900-lukujen vaihteessa ruutukaavasta luovuttiin uusia kaupunkeja ja kaupunginosia kaavoitettaessa Camillo Sitten ajatuksia seuraten. 1960-luvulta lähtien siihen kuitenkin palattiin joissakin tiheään rakennetuissa uusissa kaupunginosissa kuten Helsingin Itä-Pasilassa ja Ruoholahdessa sekä Jyväskylän Kortepohjassa.


title: Ruutukaava

text: Seuraavien Suomen kaupunkien keskustassa on laajahko säännöllinen ruutukaava-alue:Helsingin keskustassa on kaksi laajaa erisuuntaista ruutukaava-aluetta sekä muutamia pienempiä. Mannerheimintien itäpuolella, Kruununhaassa, Kluuvissa, Kaartinkaupungissa ja osassa Ullanlinnaa kadut kulkevat pääilmansuuntien mukaisesti, poikkeuksena rantakadut kuten Pohjoisranta sekä alueelle myöhemmin rakennettu Kaisaniemenkatu. Lännempänä, suurimmassa osassa Kamppia ja Punavuorta, katuverkon suunta poikkeaa pääilmansuunnista noin 30 astetta. Näiden alueiden välisen, Mannerheimintieltä edelleen muun muassa Erottajan ja Viiskulman kautta Tehtaanpuistoon jatkuvan rajalinjan varrella on useita epäsäännöllisen muotoisia kortteleita ja pieniä puistoja.


title: Ruutukaava

text: Jussi Jäppinen: Oletko koskaan nähnyt kauniin kaupungin?


title: Maitokvartsi

text: Maitokvartsi (SiO), kutsutaan myös nimellä lumikvartsi, on yksi kvartsin muunnoksista. Maitokvartsi on ehkä yleisin kvartsimuunnos. Maitokvartsia esiintyy usein kivilajien päämineraalina tai kallionrakojen täytteenä.


title: Maitokvartsi

text: Maitokvartsi on valkoista ja joko läpikuultava tai läpinäkymätön. Ominaisuuksiltaan se on samaa luokkaa kuin muutkin kvartsin muunnokset. Kovuudeltaan 7 Mohsin asteikolla ja ominaispaino on 2,6g/cm³. Kvartsin kidejärjestelmä on heksagoninen.


title: Maitokvartsi

text: Maitokvartsia esiintyy muun muassa Isossa-Britanniassa, Venäjällä, Kreikassa, Saksassa, Madagaskarilla, Brasiliassa, Namibiassa ja Yhdysvalloissa.


title: Maitokvartsi

text: Kvartsi


title: Albert Bandura

text: Albert Bandura (s. 4. joulukuuta 1925 Mundare, Kanada) on amerikankanadalainen psykologi. Banduran kuuluisimmat teoriat ovat sosio-kognitiivinen teoria persoonallisuudesta sekä tulos-tehokkuusodotus. Hän on tutkinut myös lasten aggressiivisuutta sekä television ja muiden mallien vaikutusta. Amerikkalaisia psykologeja korostetusti esilletuovassa vertailussa (2002) Bandura listattiin viiden merkittävimmän psykologin joukkoon.


title: Albert Bandura

text: Bandura opiskeli alemman yliopistotutkinnon Brittiläisen Kolumbian yliopistossa (Univ. of British Columbia) Vancouverissa (psykologia, B.A., 1949). Tämän jälkeen hän siirtyi Yhdysvaltoihin Iowan yliopistoon, jossa hän valmistui psykologiksi (psykologia, M.A. 1951) ja väitteli edelleen kliinisestä psykologiasta (Ph.D., 1952). Väitöskirjan jälkeisen työuransa Banudra vietti miltei kokonaan Stanfordin yliopistolla.


title: Albert Bandura

text: Hänen kehittämällään klassisella Bobo-nukkekokeella (1961) tutkittiin aikuisten antamien mallien näkymistä leikki-ikäisten lasten aggressiivisuudessa.


title: Lieksan kirkko

text:
Lieksan kirkko (aiemmin "Pielisjärven kirkko") on Reima ja Raili Pietilän suunnittelema Lieksan evankelis-luterilaisen seurakunnan pääkirkko kaupungin keskustassa. Nykyinen kirkko on järjestyksessä neljäs. Se valmistui vuonna 1982, kun edellinen C. L. Engelin suunnittelema puinen kirkko oli tuhoutunut tulipalossa vuonna 1979. Kirkon vanha kellotapuli säilyi palossa.
Kirkon 36-äänikertaiset urut on rakentanut Kangasalan Urkutehdas. Kirkkotekstiilit on suunnitellut ja valmistanut tekstiilitaiteilija Päikki Priha.


title: Lieksan kirkko

text: Ensimmäinen Lieksan kirkko rakennettiin vuonna 1667. Kun se purettiin rappeutuneena, uusi kirkko rakennettiin samalle paikalle vuonna 1772. Se tuhoutui salaman iskusta vuonna 1828. Kolmas, Engelin piirtämä, kirkko valmistui vuonna 1836 ja neljäs eli nykyinen vuonna 1982.


title: Lieksan kirkko

text: Kirkon pohjakaava ja graniittinen kivijalka viittaavat sitä edeltäneeseen Engelin suunnittelemaan kirkkoon, suuri Andreaan ristin muotoinen kattoikkuna puolestaan paikalliseen kulttuuriperinteeseen, jossa luterilainen ja ortodoksinen usko ovat vaikuttaneet rinnakkain. Kirkon alttariseinällä on alttaritaulun sijasta suuri ristinmuotoinen ikkuna, josta aukeaa näkymä kohti Engelin suunnittelemaa kellotapulia, ainoaa vanhasta kirkosta muistuttavaa osaa. Ratkaisu muistuttaa Englannissa sijaitsevaa Coventryn katedraalia: Basil Spencen suunnitteleman, vuosina 1954–1962 rakennetun modernin katedraalin alttariseinällä olevasta ikkunasta näkyvät pommituksissa 1940 tuhoutuneen keskiaikaisen katedraalin rauniot.


title: Lieksan kirkko

text: Kirkko on konserttipaikkana jokakesäisillä Lieksan Vaskiviikoilla.


title: Tunnelointimikroskooppi

text:
Tunnelointimikroskooppi (STM, ) on mikroskooppi, jolla saadaan atomitason kuvia tutkittavista pinnoista. Tunnelointimikroskoopin terävää mittakärkeä liikutetaan sähköä johtavan näytteen pinnan lähellä ja samanaikaisesti laitteistolla kontrolloidaan mittakärjen ja pinnan välistä jännitettä. Muodostuvan tunnelointivirran avulla saadaan kuva näytteen pinnan topografiasta. Tunnelointivirta on vahvasti riippuvainen mittakärjen ja pinnan välisestä etäisyydestä, mutta myös näytteen elektronitiheydestä. Pintatopografian kuvantamisen lisäksi tunnelointimikroskooppia voidaan käyttää myös kiinteiden näytteiden elektronisten ominaisuuksien tutkimiseen, atomimanipulaatioon sekä nanorakenteiden valmistukseen.
Vuonna 1981 IBM:n työntekijät Gerd Binnig ja Heinrich Rohrer keksivät, että elektronien kvanttimekaanista tunnelointi-ilmiötä hyödyntämällä voitaisiin kehittää mikroskooppi, jonka avaruudellinen erotuskyky on erittäin suuri. Tutkijat saivat keksinnöstään fysiikan Nobel-palkinnon vuonna 1986.


title: Tunnelointimikroskooppi

text: Tunnelointimikroskooppi koostuu pietsosähköisestä skannerista, asennon karkeasäätimestä, mittakärjestä, tärinäeristyksestä sekä tietokoneesta. Pietsosähköinen skanneri mahdollistaa mittakärjen tarkan liikkeen. Se laajentuu tai supistuu siihen kohdistetun sähkövirran mukaisesti. Asennon karkeasäätimen ja skannerin z-anturin avulla näyte asetetaan muutaman ångströmin päähän mittakärjestä. Mittakärjet valmistetaan yleensä volframista tai platina-iridiumseoksesta ja niiden kärki on yhden atomin paksuinen. Koska tunnelointimikroskopia on altis mekaaniselle häiriölle, on mittakärki aina varustettu vähintään yhdellä värinää eristävällä järjestelmällä.


title: Tunnelointimikroskooppi

text: Tunnelointimikroskoopin toiminta perustuu kvanttiteoriaan ja elektronien tunneloitumisilmiöön. Kahden toisiaan hyvin lähellä olevan elektrodin välillä kulkee sähkövirta, vaikka ne eivät olisi kosketuksissa toisiinsa. Virran suuruus on riippuvainen elektrodien välisestä erosta ja atomiakin pienempi ero aiheuttaa mitattavia muutoksia virran suuruuteen.


title: Tunnelointimikroskooppi

text: Kun tunnelointimikroskoopin mittakärki on riittävän lähellä (yleensä noin 2–5 Å eli 0,2–0,5 nm) näytteen pintaa, mittakärjen ja näytepinnan elektronien aaltofunktiot limittyvät. Kun näytteeseen johdetaan jännite, liikkuu mittakärjen ja näytteen välillä virta kvanttimekaanisesta tunnelointi-ilmiöstä johtuen. Tunnelointivirta voidaan mitata ja näin pintatopografiasta voidaan muodostaa kuva. Tunnelointivirta on riippuvainen näytteen pinnan ja mittakärjen välisestä etäisyydestä. Mittakärkeä voidaan liikuttaa näytteen pinnalla vaaka- ja pystysuunnissa. Tunnelointimikroskoopissa on kaksi eri toimintatapaa, joita ovat vakiovirta- ja vakiokorkeusmenetelmä.


title: Tunnelointimikroskooppi

text: Vakiovirtamenetelmässä näytteen pinnan ja mittakärjen etäisyyttä säädellään takaisinkytkennän avulla niin, että tunnelointivirta pysyy vakiona. Mittakärjen etäisyys näytteen pinnasta tallentuu kuvana, joka vastaa näytteen topografiaa. Vakiovirtamenetelmä on turvallinen etenkin karkeita pintoja tutkittaessa, mutta menetelmänä hidas.


title: Tunnelointimikroskooppi

text: Vakiokorkeusmenetelmä sopii hyvin sileille pinnoille. Tässä menetelmässä mittakärjen etäisyys näytteen pinnasta pidetään vakiona ja kuva saadaan tunnelointivirran muutosten perusteella. Vakiokorkeusmenetelmää käytettäessä täytyy muistaa, että mittakärki voi mennä rikki, jos se osuu näytteen pintaan. Vakiokorkeusmenetelmä on huomattavasti nopeampi kuin vakiovirtamenetelmä.


title: Tunnelointimikroskooppi

text: Tunnelointimikroskooppia voidaan käyttää vakuumissa tai erilaisissa ympäristöissä kuten ilmassa, vedessä, kaasussa tai nesteessä. Mittauslämpötilalle ei juurikaan ole rajoituksia: mittaukset onnistuvat lämpötilavälillä, joka ulottuu lähes absoluuttisesta nollalämpötilasta (-273,15 °C) muutamiin satoihin celsiusasteisiin. Tunnelointimikroskopiaa käytetään pääsääntöisesti kuvantamiseen, mutta sitä voidaan käyttää myös esimerkiksi pintojen elektronisten-, optisten-, magneettisten- ja värähtelyominaisuuksien karakterisointiin.


title: Tunnelointimikroskooppi

text: Tunnelointimikroskoopin käyttökohteita:


title: Työväenmuseo Werstas

text: Työväenmuseo Werstas on valtakunnallinen erikoismuseo, joka sijaitsee Tampereella. Museo on erikoistunut sosiaalihistorian sekä työn ja työväestön historian tallentamiseen, tutkimiseen ja esittelyyn. Vuoden 2014 alusta alkaen Työväenmuseo Werstas on hallinnoinut myös Tampereen työväentalossa toimivaa Lenin-museota. Työväenmuseo Werstas on Tampereen toiseksi suurin museo ja Suomen laajin pääsymaksuton museokohde.


title: Työväenmuseo Werstas

text: Werstaan päänäyttely "Meirän kaupunki" käsittelee työelämän muuttumista, työväen asumista ja kansalaisyhteiskunnan vaiheita 1900-luvulla. Näyttelyssä pääsee tutustumaan muun muassa vuosisadan alun osuuskauppaan, työväen säästöpankkiin ja työväentaloon.


title: Työväenmuseo Werstas

text: "Höyrykonemuseon" pysyvässä näyttelyssä on esillä suurin Suomessa käytetty höyrykone. Sulzer-jättiläiskone on otettu käyttöön vuonna 1900, ja se on toiminut Finlaysonin tehtaan voimanlähteenä. Kone sijaitsee alkuperäisellä paikallaan. Höyrykonemuseo on ollut aiemmin Finlaysonin tehtaan yksityisenä museona.


title: Työväenmuseo Werstas

text: Vuonna 2017 avautunut "Vapauden museo" on Werstaan suurnäyttely, jossa tarkastellaan suomalaista yhteiskuntaa ja Suomen itsenäisyyden aikaa vapauden ja hyvinvoinnin kannalta. Kustannuksiltaan se on Werstaan historian suurin näyttely.


title: Työväenmuseo Werstas

text: Työväenkulttuurin tallentamiseen erikoistuneen museon perustamisesta keskusteltiin Suomessa 1980-luvun alusta lähtien. Tavoitteen saavuttamiseksi perustettiin Työväen keskusmuseoyhdistys vuonna 1988. Yhdistys alkoi kartuttaa tulevan museon kokoelmia. Tulevan museon kokoelmiin sulautettiin useita jo olemassa olevia museoita ja kokoelmia, kuten Osuuskauppamuseo, Työväenaatteen museo, STS-pankkimuseo ja Kivistön torpparimuseo.


title: Työväenmuseo Werstas

text: "Työväen keskusmuseo" perustettiin vuonna 1993. Museo toimi ensimmäiset vuodet Finlaysonin tehdasalueen rakennuksessa TR 57. Muutto TR 6:een vuonna 2001 antoi museolle uuden nimen "Työväen keskusmuseo Werstas". Vuonna 2007 nimi lyhennettiin muotoon "Työväenmuseo Werstas".


title: Työväenmuseo Werstas

text: Museon kävijäennätys on vuodelta 2018, jolloin siellä vieraili 50 169 kävijää.


title: Glenda Jackson

text: Glenda May Jackson (s. 9. toukokuuta 1936 Hoylake, Englanti) on englantilainen näyttelijä ja poliitikko.


title: Glenda Jackson

text: Jacksonin näyttelijäuran kulta-aikaa oli 1960-luvun alkupuoli ja 1970-luvun alkupuoli, jolloin hän voitti kaksi parhaan naispääosan Oscaria elokuvista "Rakastavaisia" (Women in Love, 1970) ja "Samppanjaa ja syrjähyppyjä" (A Touch of Class, 1973). Jacksonin viimeiset elokuvat ovat 1990-luvun alusta.


title: Glenda Jackson

text: Näyttelijän uran jälkeen Jackson on keskittyi poliitikon uraan. Hän oli Ison-Britannian parlamentin alahuoneen jäsen työväenpuolueen listoilla vuodesta 1992 aina vuoteen 2015 asti. Vuoden 2010 vaaleissa hänen 42 äänen voittomarginaalinsa oli eräs vaalien tiukimmista. Hän päätti jättäytyä pois politiikasta vuoden 2015 parlamenttivaaleissa.


title: Glenda Jackson

text: Glenda Jackson on ollut naimisissa Roy Hodgesin kanssa vuosina 1958–1976, mutta avioliitto päättyi eroon. Liitosta syntyi yksi lapsi.


title: Hurrikaani Gilbert

text: Hurrikaani Gilbert oli kaikkien aikojen toiseksi voimakkain Atlantin valtamerellä havaittu trooppinen hirmumyrsky matalapaineen keskuksen syvyydellä mitattuna. Se oli vuoden 1988 kolmas hurrikaani ja kahdeksas nimetty trooppinen matalapaine. Saffirin-Simpsonin hurrikaaniasteikolla se luokiteltiin korkeimmalle tasolle viisi. Gilbert aiheutti tuhoja Karibianmerellä ja Meksikonlahdella yhdeksän päivän ajan. Se surmasi 318 henkeä ja aiheutti tuhoa yli viiden miljardin sen aikaisen Yhdysvaltain dollarin edestä.


title: Hurrikaani Gilbert

text: Gilbertiksi kehittynyt säähäiriö oli havaittavissa Afrikan rannikolla 3. syyskuuta 1988. Satelliittikuvista näkyi 8. syyskuuta, että se oli kehittynyt trooppiseksi matalapaineeksi, joka havaittiin noin 600 km Barbadoksen itäpuolella. Karibian lämpimät (27 °C) vedet antoivat energiaa Gilbertille, joka voimistui trooppiseksi myrskyksi 9. syyskuuta. Se ylitti Vähä-Antillien eteläisimmät saaret ilman suurempia tuhoja.


title: Hurrikaani Gilbert

text: Koska mikään ei hidastanut kehitystä, Gilbert jatkoi kasvuaan lämpimän meren päällä ja oli 11. syyskuuta kolmosluokan hurrikaani. Se liikkui johdonmukaisesti luoteeseen pohjoispuolellaan sijaineen voimakkaan korkeapaineen ohjaamana. Se ylitti 12. syyskuuta Jamaikan nelosluokan hurrikaanina. Suurimmat tuulen nopeudet olivat 60 m/s. Gilbert voimistui edelleen ja iski Grand Caymanille viitosluokan hurrikaanina. Tuulen nopeus nousi 83 m/s:iin. Vaikka suurempiakin tuulen nopeuksia on havaittu, Gillbert luokiteltiin voimakkaimmaksi hurrikaaniksi, koska paine sen keskuksessa oli 888 hPa eli alempi kuin missään muussa hurrikaanissa ennen sitä. Ennätyksen ennätyksen rikkoi Hurrikaani Wilma vasta vuonna 2005.


title: Hurrikaani Gilbert

text: 14. syyskuuta Gilbert oli edelleen viitosluokan hurrikaani, kun se iski Meksikoon Jukatanin niemimaalle. Se synnytti tornadoja ja aiheutti tulvia vielä viiden päivän ajan, kunnes yhdistyi säärintamaan 19. syyskuuta Teksasissa.


title: Hurrikaani Gilbert

text: Gilbertissä kuoli kaikkiaan 318 ihmistä, joista 202 Meksikossa, 45 Jamaikalla, 30 Haitilla, 12 Guatemalassa ja muutamia Venezuelassa, Dominikaanisessa tasavallassa, Yhdysvalloissa, Costa Ricalla ja Nicaraguassa.


title: Kiveskohju

text: Kiveskohju eli varikoseele on sairaalloinen laajentuma siemennuorapunoksen laskimoverisuonissa.


title: Kiveskohju

text: Kiveskohju kehittyy hitaasti ja saattaa olla melko oireeton. Yleisimmin potilaat valittavat kivespussin kivuliaisuudesta ja turvotuksista.


title: Kiveskohju

text: Kiveskohjut ovat yleinen vaiva: niitä esiintyy noin 15–20 %:lla kaikista miehistä. Esiintyvyys on suurin nuorilla miehillä, ja yli 40-vuotiailla vaiva on jo melko harvinainen.


title: Kiveskohju

text: Kiveskohjut eivät aina vaadi hoitoa. Joillakin ne saattavat olla lapsettomuuden syy, jolloin kirurginen toimenpide on usein tarpeen. Kiveskohjuja ei pidetä erityisen vaarallisina, ja yleisesti ottaen leikkauksen tulokset ovat hyvät. Luotettava diagnoosi saadaan ultraäänitutkimuksella.


title: Try This

text: Try This on pop-laulaja P!nkin kolmas studioalbumi, joka julkaistiin 10. marraskuuta 2003. Albumilla oli heikot myyntiluvut verrattuna edelliseen "Missundaztood"-albumiin.


title: Try This

text: Albumilta on julkaistu singleinä kappaleet: "Trouble", "God is a DJ" ja "Last to Know". Kappale "Feel Good Time" on William Orbitin kannssa tehty kappale, joka on julkaistu singlenä. Kappale ei sisälly Yhdysvalloissa julkaistuun versioon. Albumi myi ensimmäisellä viikollaan 147,000 kappaletta. Albumia on myyty maailmanlaajuisesti 5 miljoonaa kappaletta. Suomessa se nousi viikoksi virallisen albumilistan sijalle 39.


title: Pete Wentz

text: Peter "Pete" Lewis Kingston Wentz III (s. 5. kesäkuuta 1979 Wilmette, Illinois) on yhdysvaltalaisen pop-punkyhtye Fall Out Boyn basisti, sanoittaja ja taustalaulaja.


title: Pete Wentz

text: Wentz on perustanut levy-yhtiön nimeltä Decaydance Records, jolle levyttävät muun muassa Panic! at the Disco, Gym Class Heroes, October Fall, Cobra Starship, Lifetime ja The Cab. Hänen entisen yhtyeensä nimi oli Arma Angelus. Clandestine Industriesin, Decaydance Recordsin ja Bartskull Filmsin logo "the Batskull" on tatuoitu Wentzin alavatsaan. Pete Wentz ja Fall Out Boy esiintyivät myös useaan otteeseen "Tunteet pelissä" -televisiosarjan kolmannella tuotantokaudella.


title: Pete Wentz

text: Helmikuussa 2005 Wentz yritti itsemurhaa lääkkeillä ja vietti tapahtumien jälkeen viikon sairaalassa. Myöhemmin hän kommentoi itsemurhayritystään: "Eristin itseäni yhä enemmän ja enemmän. Ja mitä enemmän eristin itseäni, sitä yksinäisemmäksi tunsin itseni. En nukkunut ollenkaan. Halusin vain sulkea pääni pois päältä, halusin vain lopettaa asioiden ajattelemisen kokonaan." Pian Wentzin itsemurhayrityksestä kirjoitettiin kappale "7 Minutes In Heaven", ja se julkaistiin Fall Out Boyn levyllä "From Under the Cork Tree". Wentz muutti tapahtuman jälkeen takaisin kotiin vanhempiensa luokse.


title: Pete Wentz

text: Wentzillä on todettu kaksisuuntainen mielialahäiriö. Hän on kirjoittanut kirjan "The Boy With the Thorn in His Side", joka perustuu hänen lapsena näkemiinsä painajaisiin. Hänellä on levy-yhtiön lisäksi toinenkin oma yritys, Clandestine Industries, joka myy muun muassa vaatteita.


title: Pete Wentz

text: Maaliskuussa 2006 Wentzin alastonkuvat levisivät nettiin LiveJournal-juorulehden nettisivuille. Fall Out Boyn nettisivulla hän kertoi: "Voituani pahoin tästä asiasta noin 24 tunnin ajan, olen valmis nauramaan asialle." Fall Out Boyn "This Ain't a Scene It's an Arms Race" -musiikkivideossa vihjaillaan näihin tapahtumiin.


title: Pete Wentz

text: Wentz avasi oman yökerhonsa Angels&Kingsin ovet 30. elokuuta 2007. Wentz on biseksuaali.


title: Pete Wentz

text: Wentz ja laulaja Ashlee Simpson (nyk. Simpson-Wentz) alkoivat seurustella syksyllä 2006. He kihlautuivat huhtikuussa 2008 ja avioituivat 18. toukokuuta 2008. Heillä on 20. marraskuuta 2008 syntynyt poika. Pari kuitenkin erosi marraskuussa 2011. Simpson jätti erohakemuksen helmikuussa sovittamattomiin erimielisyyksiin vedoten. Lopullinen eropäivämäärä oli 22. marraskuuta. Nykyään Wentz seurustelee mallina työskentelevän Meagan Camperin kanssa. Syyskuussa 2014 Camper synnytti parin ensimmäisen yhteisen lapsen.


title: Pete Wentz

text: Pete on avannut huhtikuun lopulla oman punk-kauneussalongin. Salonki on hänen kotikaupungissaan, Chicagossa, ja sen nimi on The Clandestine Industries Salon.


title: Louise Fletcher

text: Louise Fletcher (s. 22. heinäkuuta 1934 Birmingham, Alabama, Yhdysvallat) on urallaan Oscarin ja Golden Globen saanut yhdysvaltalainen näyttelijä.


title: Louise Fletcher

text: Louise Fletcher muistetaan parhaiten Oscar-roolistaan elokuvassa "Yksi lensi yli käenpesän" (1975). Elokuvasta on tullut yksi kaikkien aikojen ylistetyimmistä, ja se toi Fletcherille parhaan naispääosan Oscarin. Sen lisäksi hänet muistetaan Kai Winn Adamin roolista televisiosarjassa "", joka esitettiin televisiossa vuosina 1993–1999.


title: Louise Fletcher

text: Fletcherin ura koostuu kahdesta jaksosta: 1950-luvulla hän eiintyi monissa televisiosarjosoissa, mutta piti vuodesta 1964 alkaen kymmenen vuoden tauon jolloin keskittyi perhe-elämäänsä. Vuonna 1973 hän palasi töihin Robert Altmanin elokuvassa "Varkaita kuten me" (Thieves Like Us). Käenpesä oli seuraavan vuoden menestyselokuva. Sen jälkeen hän on esiintynyt monissa televisiosarjoissa ja elokuvissa pienemmissä rooleissa.


title: Louise Fletcher

text: Louise Fletcher on noin 178 senttimetriä pitkä, joten monet miesnäyttelijät ovat olleet häntä lyhyempiä. Uran alkuvaiheessa tästä oli haittaa.


title: Louise Fletcher

text: Louise Fletcher oli naimisissa näyttelijä Jerry Bickin kanssa vuosina 1962–1978. Heillä on kaksi lasta.


title: Karneoli

text: Karneoli kuuluu kalsedoni-ryhmään, ja on yksi kvartsin muunnoksista. Karneolin nimi on peräisin latinankielisestä sanasta carne' ja tarkoittaa lihaa.


title: Karneoli

text: Karneolin väri vaihtelee oranssin ja punaisen välillä. Väri johtuu raudan oksideista. Karneoli on läpikuultava ja sitä käytetään korukivenä. Karneoli, kuten muutkin kalsedonit, koostuu mikroskooppisen pienistä kvartsirakeista ja on aina huokoinen ja näin ollen mahdollinen värjätä. Sitä esiintyy esimerkiksi kivenrakojen täytteenä.


title: Karneoli

text: Karneoliesiintymiä on muun muassa Brasiliassa, Intiassa, Saksassa, Australiassa ja Japanissa.


title: Bluey

text: Bluey (7. kesäkuuta 1910 – 14. marraskuuta 1939) on kaikkien aikojen vanhin koira, jonka elinikä on kyetty luotettavasti varmentamaan. Se eli 29 vuotta, viisi kuukautta ja seitsemän päivää.


title: Bluey

text: Bluey oli pentu, kun Les Hall osti sen. Se oli rodultaan australiankarjakoira ja asui Rochesterissa, Victorian osavaltiossa, Australiassa. Australiankarjakoirat elävät tavallisesti noin 12-15-vuotiaiksi.


title: Bluey

text: Bluey-koiraa käytettiin lampaiden ja nautojen paimentamiseen. Koiran ikäännyttyä Hall päästi sen "eläkkeelle".


title: Campfire Stories

text: Campfire Stories on vuonna 2002 ensi-iltansa saanut kauhuelokuva, joka sisältää kolme tarinaa. Elokuva perustuu samannimiseen sarjakuvaan. Elokuvan on ohjannut Bob Cea.


title: Campfire Stories

text: Teddy ja Joe ovat ajamassa juhliin, kun tienvarresta löytyy tyttö, jonka päälle he melkein ajavat. Samassa rytäkässä pojilta puhkeaa rengas ja päättävät lähteä etsimään metsästä apua, josta näkivät valoa. Metsästä he löytävät oudon metsänvartija Billin. Hinausautoa odotellessa Bill päättää kertoa nuorille kunnon kauhutarinoita.


title: Campfire Stories

text: Ensimmäisessä tarinassa kerrottaan mielisairaalasta karanneesta miehestä, joka on nykyään outo talonmies. Talonmies joutuu usein oppilaiden pilkan kohteeksi ja kerran hänet hakataan, ja siinä nujakassa talonmies vahingoittaa oppilasta ja vie tämän laukun mukanaan. Oppilas päättää kostaa tälle, mutta onko se hyvä ajatus...?


title: Campfire Stories

text: Toisessa tarinassa kolme nuorta tappaa intiaanin ja polttelevat hänen piippujaan luullen sitä ruohoksi. Lopulta nuorten luuleman "ruohon" salaisuudet alkavat paljastua pelottavina harhoina ja lopulta todellisena.


title: Campfire Stories

text: Kolmannessa tarinassa kaksi nuorta tyttöä päättää kostaa perverteille poikaystävilleen tempuistaan, mutta kesken juhlimisen ja alkaa talossa tapahtua murhia...


title: Kultalevät

text: Kultalevät ("Chrysophyta") on ruskeisiin leviin kuuluva leväryhmä, johon kuuluu noin 1000 lähinnä makeissa vesissä elävää lajia. Sukuja on kuvattu noin 200. Se on yleensä esitetty kaari- tai luokkatason taksonina. Kultalevät ovat pääosin yksisoluisia planktonleviä. Ne elävät joko yksittäin tai pieninä yhdyskuntina. Useimmat kehittävät elinkaarensa aikana liikkumiseen tarkoitettuja siimoja. Kultalevien kellanvihreä tai kullanruskea väri on peräisin fukoksantiinista, joka on karotenoidipigmentti. Kultalevät lisääntyvät pääasiassa suvuttomasti itiöiden tai solunjakautumisen avulla. Aiemmin ryhmään luettiin myös piilevät ("Bacillariophyta"), mutta nykyisin siihen lasketaan yleensä vain varsinaiset kultalevät ("Chrysophyceae").


title: Johnny Hallyday

text: Johnny Hallyday (alkujaan "Jean-Philippe Léo Smet"; 15. kesäkuuta 1943 Pariisi – 6. joulukuuta 2017 Marnes-la-Coquette) oli ranskalainen laulaja ja viihdetaiteilija. Hän oli ranskankielisten maiden suosituimpia laulajia, jota verrattiin Elvis Presleyyn. Hallydayn ura jatkui yli 40 vuotta, hänen levyjään on myyty yli sata miljoonaa kappaletta, ja hän sai 18 platinalevyä. Hän teki 400 kiertuetta.


title: Johnny Hallyday

text: Hallyday aloitti esiintymisen jo lapsena ja kävi kesällä 1955 kasvattiperheensä kanssa muun muassa Suomessa Linnanmäellä. Hallyday sai vaikutteita Elvikseltä ja tuli tunnetuksi 1960-luvulla laulamalla rock-suosikkien ranskankielisiä versioita. 1960-luvulla Hän teki yhteistyötä brittimuusikkojen (mm. The Small Faces, Jimmy Page) kanssa. Hän kuitenkin lauloi koko ikänsä lähinnä etupäässä ranskaksi. 1970-luvulla hän pakeni verovelkoja Yhdysvaltoihin, harrasti moottoripyöriä ja vaihtoi esiintymisasunsa mustaan nahkaan ja niitteihin. 1980-luvulla hän sai sairauskohtauksia, ja hänelle tuli avioero. Silti tähden 60-vuotisjuhlakiertue vuonna 2003 oli menestys.


title: Johnny Hallyday

text: Hallyday vaipui joulukuun alussa 2009 losangelesilaisessasairaalassa koomaan hänelle tehtyjen leikkausten jälkeen. Laulaja kuitenkin heräsi koomasta.


title: Johnny Hallyday

text: Maaliskuussa 2017 Hallydayn kerrottiin sairastavan syöpää. Hän kuoli 6. joulukuuta.


title: Kuohattijärvi

text: Kuohattijärvi on Nurmeksen itäosassa sijaitseva kahdeksan kilometrin pituinen ja kahden kilometrin levyinen järvi. Se kuuluu Saramojoen vesistöalueeseen, sen Kuohatinjoen reittiin, jonka latvajärvi se on. Järvi laskee Miihkelinjokea ja Kuohattijokea pitkin Saramojokeen.


title: Kuohattijärvi

text: Kuohattijärvi on melko kirkasvetinen ja karuhko, keskikokoinen järvi. Kuohattijärven pinta-ala on 10,8 km², tilavuus 0,06 km³, suurin syvyys 18 metriä ja keskisyvyys 5,6 metriä. Valuma-alueen pinta-ala on 54,5 km². Kuohattijärven veden keskimääräinen viipymä on neljä vuotta.


title: Kuohattijärvi

text: Kuohattijärvestä on ennen saatu merkittävästi muikkua, mutta 1960-luvun jälkeen sen kanta on taantunut ja nuottakalastus tyrehtynyt. Järveen on istutettu siikaa. Muita merkittäviä saaliskaloja ovat ahven, särki, kiiski ja kuha.


title: Kuohattijärvi

text: Kuohattijärven veden laatu luokitellaan hyväksi. Sen vesi on melko humuspitoista ja lievästi hapanta. Järvi on rehevöitynyt suo- ja metsäojitusten seurauksena, kun eloperäistä ainesta on kertynyt järven pohjalle. Metsätalous on Kuohattijärven merkittävin fosforikuormittaja. Luonnontilainen Kuohattijärvi on ollut alun perin hyvin karu järviekosysteemi.


title: Kuohattijärvi

text: Järveä on tutkittu monissa tutkimuksissa ja sitä tutki Ympäristökeskus eräänä Vuoksen vesistön kohdejärvistä v. 2001-2004. Järvi kuuluu Eurowaternet-seurantaverkkoon kuormitettuna järvenä. Järven tutkimus on selvittänyt merkittävästi metsätalouden vaikutuksia vesiluontoon, koska järven rannoilla ei ole erityisemmin asutusta ja maatalouskuormitusta.


title: Kuohattijärvi

text: Kuohattijärvi-hanke toteutettiin Pohjois-Karjalan ympäristökeskuksen vetämänä vuosina 1996–1997. Hankkeen keskeiset tavoitteet olivat metsätalouden hajakuormituksen pienentäminen sekä kalataloudelliset kunnostustyöt. Hajakuormituksen vähentämiseksi metsäojitusalueiden laskuojiin rakennettiin lähes 100 pintavalutuskenttää ja ojakatkosta. Tehtyjen tutkimusten mukaan menetelmillä pystytään pidättämään ainevirtaamista lähes kolmannes. Kuohattijärveen laskevia puroja kunnostettiin vuonna 1997 ja eräitä purokunnostuskohteita täydennettiin syksyllä 1998. Kunnostusmenetelminä oli purouomien täyttö sekä veden johtaminen alkuperäiseen uomaan. Kunnostettuja purokohteita oli 30 ja niiden kokonaispituus oli 3 000 m.


title: Perfektionismi

text: Perfektionismi tarkoittaa psykologiassa joko halua tehdä asiat mahdollisimman hyvin taikka uskomusta, että täydellisyyttä kuuluu tavoitella. Perfektionismin patologiseen eli epäterveenä pidettyyn muotoon kuuluu uskomus, että mitään täydellisyyttä huonompaa ei voi hyväksyä.


title: Perfektionismi

text: D.E. Hamacheck kuvailee kaksi perfektionismin tyyppiä.


title: Perfektionismi

text: Burns kuvaa perfektionistit ihmisiksi, jotka "kurkottavat pakonomaisesti ja hellittämättömästi kohti mahdottomia päämääriä, ja jotka mittaavat oman arvokkuutensa ainoastaan tuotannollisuutensa ja ansioidensa perusteella".


title: Perfektionismi

text: Paul Hewitt ja Gordon Flett valmistivat PSPS-skaalan (Perfectionistic Self-Presentation Scale), joka määrittelee perfektionistisen itsepresentaation kolme aspektia:


title: Perfektionismi

text:
Robert Slaney loi Almost Perfect-skaalan, jossa on neljä muuttujaa:
Se jakautuu mukautuvan ja mukautumattoman perfektionismin välille. Sekä mukautuvat että mukautumattomat perfektionistit saavat korkeat pisteet normeissa ja järjestyksessä, mutta mukautumattomat perfektionistit myös ahdistuneisuudessa ja viivyttelyssä.


title: Perfektionismi

text: Perfektionismi on yksi kuudestatoista persoonallisuusvaikuttimesta, jotka tunnisti Raymond Cattell. Se saattaa liittyä tunnollisuuteen (Conscientousness) ja neuroottisuuteen (Neuroticism) viidessä tärkeässä persoonallisuuden piirteessä.


title: Perfektionismi

text: Joachim Stoeber ja Kathleen Otto määrittivät vähän aikaa sitten perfektionismin vaihtelevat määritelmät ja mitat. Heidän mielestään perfektionismi voidaan jakaa kahteen ulottuvuuteen:


title: Perfektionismi

text: Perfektionismi voi auttaa ihmisen onnistumiseen ja antaa motivaatiota pysyä lujana kohdatessa esteitä ja vaikeuksia. W.C. Rödell sanoo, että "positiivisessa muodossa perfektionismi voi antaa energiaa, joka johtaa onnistumisiin."


title: Perfektionismi

text: Slaneyn huomasi, että mukautuvat perfektionistit saivat matalammat pisteet viivyttelyssä kuin mukautumattomat. Korkealle tähtäävät urheilijat, tutkijat ja taiteilijat usein näyttävät merkkejä perfektionismista. Esimerkiksi Michelangelon perfektionismi saattoi innostaa häntä luomaan mestariteoksia kuten "Daavid" ja Sikstuksen kappeli. Perfektionismi saattaa lapsilla liittyä lahjakkuuteen.


title: Perfektionismi

text: Patologisessa muodossaan perfektionismi voi olla hyvin vahingoittavaa. Se voi ottaa viivyttelyn muodon silloin, kun tarkoituksena on lykätä jotain (en voi aloittaa projektiani ennen kuin tiedän "oikean" tavan toteuttaa sen), ja itsensä torjumiseen silloin, kun sitä käytetään selittämään huonoa esitystä, tai kun yritetään saada muilta sympatiaa ja vahvistusta (en voi uskoa, etten pysty saavuttamaan omia tavoitteitani. Minun täytyy olla todella tyhmä; miksi muuten en tätä osaisi?).


title: Perfektionismi

text:
Työpaikalla perfektionismia usein leimaa alhainen tuottavuus, kun aikaa ja energiaa kuluu isompien projektien tai jokapäiväisten aktivititeettien pieniin epäolennaisiin yksityiskohtiin. Tämä saattaa johtaa masennukseen, vieraantuneisiin kollegoihin ja suurempiin riskeihin joutua onnettomuuteen. Miriam Adderholt-Elliot kuvailee viisi perfektionistien oppilaiden tai opettajien luokkaa, jotka johtavat alisuorittamiseen:
Intiimeissä ihmissuhteissa epätodelliset odotukset voivat aiheuttaa vakavaa tyytymättömyyttä kummassakin osapuolessa. Perfektionistit saattavat uhrata perheensä ja ystävänsä saavuttaakseen omat tavoitteensa.


title: Perfektionismi

text: Perfektionistit saattavat kärsiä ahdistuneisuushäiriöistä, alhaisesta itsetunnosta ja masennuksesta. Perfektionismi on riskitekijä pakko-oireiselle häiriölle, syömishäiriöille ja kliiniselle masennukselle.


title: Perfektionismi

text: Kuten monet persoonallisuuden piirteet, myös perfektionismi tapaa kulkea suvussa, ja sillä on luultavasti geneettinen osatekijä. Lapsille voi kehittyä perfektionismi, jos heidän vanhempansa käyttävät auktoriteettista tyyliä yhdistettynä ehdolliseen rakkauteen. Kulttuuri saattaa myös vaikuttaa. Eräässä tutkimuksessa (Castro & Rise 2003) aasianamerikkalaiset saivat korkeammat perfektionismin pisteet kuin afroamerikkalaiset tai euroopanamerikkalaiset.


Luettelo Helsingin julkisista taideteoksista ja muistomerkeistä sisältää Helsingin puistoissa, kaduilla ja aukioilla olevat pysyvät taideteokset ja muistomerkit. Ne kuuluvat joko Helsingin taidemuseon kokoelmiin, tai ovat julkisilla paikoilla olevia liikelaitosten, yritysten, valtion ja yksityisten tonteilla sijaitsevia ja näiden omistamia teoksia. Rakennusten sisällä olevia julkisia teoksia ei mainita. Luettelossa on myös hautausmailla olevia yleisiä muistomerkkejä ja patsaita, mutta ei yksittäisten hautojen veistoksia. Luettelossa ei mainita pelkästään tekstejä sisältäviä muistolaattoja.
Vanhin Helsingin muistomerkeistä on 1700-luvun lopulla alkunsa saanut "August Ehrensvärdin hauta ja muistomerkki" Suomenlinnassa. Helsingin vanhimmaksi mainitaan myös Kauppatorilla vuonna 1835 paljastettu Keisarinnankivi. Varsinainen statuomania, joka alkoi 1800-luvun lopulla, liittyi kansallisvaltioiden ja nationalismin syntyyn sekä kehitykseen. Tämän kauden merkittäviä teoksia ovat "Johan Ludvig Runebergin muistomerkki" (Walter Runeberg, 1885), "Aleksanteri II" (Walter Runeberg ja Johannes Takanen, 1894) tai "Topelius ja lapset" (Ville Vallgren, 1932).


title: Luettelo Helsingin julkisista taideteoksista ja muistomerkeistä

text: Varhaisin naiskuvanveistäjän julkinen teos Helsingissä on Hilda Flodinin "Vuolukivinaamiot", jotka valmistuivat Aleksanterinkatu 44:n portaaliin vuonna 1901.


text: Mannerheimin vuonna 1960 valmistunut ratsastajapatsas liittyi alun perin 1910-luvun lopulla suunniteltuihin pääkaupungin itsenäisyys- ja vapaudenpatsassuunnitelmiin. 1950-luvun alussa käynnistynyt Mannerheimin patsashanke poisti pidäkkeet suunnitelmilta pystyttää patsaat muillekin Suomen valtiomiehille. Läheisyyteen nousivat jalustoilleen K. J. Ståhlbergin (Wäinö Aaltonen, 1959), P. E. Svinhufvudin (Wäinö Aaltonen, 1961) ja Kyösti Kallion (Kalervo Kallio, 1962) patsaat ja ennen pitkää saivat muistomerkkinsä myös J. K. Paasikivi (Harry Kivijärvi), 1980, Risto Ryti (Veikko Myller, 1994), L. K. Relander (Matti Peltokangas, 1996) ja Urho Kekkonen (Pekka Jylhä, 2000).


text: Aikaisemmin julkisella taiteella tarkoitettiin julkisen sektorin julkisin tiloihin tuottamaa taidetta. Nykyisin julkinen taide koskee laajemmin ylipäätään kaikissa julkisissa tiloissa sijaitsevaa, saavutettavissa olevaa taidetta. Helsingin taidemuseo vastaa Helsingin kaupungin julkisen taiteen hankkeista, prosenttiperiaatteella hankittavista taideteoksista ja julkisten teosten ylläpidosta. Julkisia teoksia hankitaan taidemuseon omilla määrärahoilla, prosenttirahaperiaatteella ja niitä saadaan myös lahjoituksina.


text: Helsingissä on noin 500 ulkoveistosta, ympäristötaideteosta ja historiallista muistomerkkiä. Näistä Helsingin taidemuseon julkisen taiteen kokoelmaan kuuluu noin 250 Helsingin puistoissa, kaduilla ja aukioilla sijaitsevaa julkista taideteosta. Myös yritysten, valtion laitosten ja yksityisten tahojen omistamia teoksia on julkisilla paikoilla, kuten kiinteistöjen pihoissa.


text: Tässä luettelossa ei mainita Helsingin metroasemilla tai niiden läheisyydessä olevaa metrotaidetta, josta on oma luettelonsa. Helsingin Arabianrannassa olevista noin 80 teoksesta vain osa on mainittu tässä luettelossa. Eräs kokonaisuus Helsingin Ruskeasuolla on myös Invalidisäätiö Ortonin gallerian veistospuisto Invalidisäätiön puistossa. Myös Didrichsenin taidemuseossa Kuusisaaressa avattiin veistospuisto vuonna 2014.


title: Adelantado

text: Adelantado on kuningas Alfonso X:n luoman 1200-luvulta peräisin olevan lakikokoelman, "Las Siete Partidasin", mukaan henkilö, jonka kuningas on nimittänyt johonkin tehtävään tai jonkin alueen johtajaksi. Uuden maailman valloituksen alkuaikoina "adelantadoilla" oli ollut suuret valtuudet jakaa konkistadoreille intiaaneja ja läänityksiä eli encomiendoja. Elinikäisellä "adelantadon" arvolla palkittiin ansioituneita valloittajia. Hernán Cortés sai arvon vuonna 1525. Vuotta myöhemmin Ponce de Leon saapui Uuteen Espanjaan ottamaan kuninkaan lähettiläänä Cortésilta pois Uuden Espanjan kuvernöörin viran. Adelantadon arvo oli tässä tapauksessa pelkkä kunnian osoitus ja ikään kuin palkkio tehdyistä palveluksista. Käytännössä "adelantado" menetti vähitellen valtansa Uuteen Maailmaan nimitetyille kuninkaallisille audiensioille ja myöhemmin varakuninkaille.


title: Adelantado

text: Adelantadolla oli löytöretkeilijänä (descubridorina) oikeus jakaa provinssinsa alueisiin, nimittää palkallisia pormestareita ja tuomareita ja vahvistaa tavallisten kaupunginjohtajien nimitykset, jotka olivat voimassa neljä vuotta. Adelantadolla oli valta tehdä säädöksiä valtaamaansa aluetta ja kaivostyötä varten, mutta ne eivät saaneet olla Kastiljan lakien vastaisia, ja ne oli toimitettava Intioiden neuvoston tietoon kahden vuoden kuluessa. Adelantadon oli määrätyn ajan kuluessa perustettava ja huolehdittava eriasteisten kaupunkien rakentamisesta. Esimerkiksi jos perustettiin kolme kaupunkia, joita johti alcalde mayor, eli pormestari, tuli samalla perustetuksi hiippakunta, jolla oli lisäksi alaisenaan kaksi pienempien kylien aluetta, provinssia.


title: Adelantado

text: ”Adelantado tai kuka tahansa muu tuomari, joka on asetettu johonkin maahan, kaupunkiin tai kylään jakamaan oikeutta, ei saa ostaa maata tai taloa, eikä asettaa ketään seurueestaan ostamaan niitä puolestaan siinä maassa tai paikassa, jossa hänellä on valta. Poikkeuksena ovat asiat, jotka ovat välttämättömiä, kuten syöminen, juominen ja vaatetus. Mutta jos edellä mainituista jollakulla on jokin maatila tai jotakin muuta, minkä hän on perinyt isältään, tai joltakin muulta sukulaiseltaan, tai hankkinut sen jollakin muulla tavalla ennen kuin tuli valituksi tähän virkaan, voi hän sen myydä jollekin paikkakuntalaiselle.”


title: Adelantado

text: Yllä oleva lainaus on vuoden 1681 Recopilaciónista, mutta kyseinen lainkohta oli jo Alfonson partidoissa.


title: Mancs

text: Mancs (; 1994 – 22. lokakuuta 2006) oli pelastuskoirana tunnetuksi tullut saksanpaimenkoira. Sen varsinainen asuinmaa oli Unkari, ja koiran omisti László Lehóczki.


title: Mancs

text: Mancsilla oli tärkeä rooli mm. Intiassa ja El Salvadorissa vuonna 2001 sattuneiden maanjäristysten pelastustöissä. Vuonna 1999 se tuli tunnetuksi pelastettuaan 3-vuotiaan tytön, joka oli viettänyt 82 tuntia loukussa İzmitin voimakkaan maanjäristyksen jäljiltä.


title: Mancs

text: Mancs menehtyi keuhkokuumeeseen vuonna 2006. Sen kunniaksi on pystytetty patsas Miskolcin keskustaan.


title: Samuli Muje

text: Samuli Muje (s. 14. elokuuta 1974 Turku) on suomalainen näyttelijä.


title: Samuli Muje

text: Mujeen isä on Juha Muje. Hänellä on sisko ja veli. Muje muutti murrosiässä Espooseen isän töiden takia, mutta siirtyi armeijan jälkeen Tampereelle, jossa hän myös opiskeli Tampereen yliopiston näyttelijäntyön laitoksella. Valmistumisestaan lähtien hän on työskennellyt Tampereen työväen teatterissa. Muje on myös näytellyt televisiossa mm. sarjoissa Klubi ja Lähempänä taivasta, molemmat TV2:sella.


title: Samuli Muje

text: Mujeen puoliso on Heidi Kiviharju, ja heillä on kaksi lasta.


title: Kalsedoni

text: Kalsedonilla tarkoitetaan kaikkia piilokiteisiä kvartseja, mutta myös erityisesti kalsedonin sinertävää muunnosta. Kalsedoni koostuu mikroskooppisen pienistä kvartsikiteistä ja on aina huokoinen ja näin ollen mahdollinen värjätä. Se esiintyy sintterimäisinä kuorina ja ontelotäytteenä ja on sameasti läpikuultavaa, lasikiiltoista ja kerroksellista. Kalsedoniesiintymiä on ympäri maailmaa.


title: Kalsedoni

text: Kalsedonia esiintyy Brasiliassa, Saksassa, Uruguayssa, Yhdysvalloissa, Venäjällä ja Australiassa.


title: Simon Boccanegra

text: Simon Boccanegra on Giuseppe Verdin säveltämä prologin ja kolme näytöstä sisältävä ooppera, jonka italiankielisen libreton kirjoitti Francesco Maria Piave. Libretto pohjasi Antonio Garcia Gutiérrezin näytelmään "Simôn Bocanegra". Ooppera sain esi-iltansa Venetsian Teatro La Fenicessä 12. maaliskuuta 1857.


title: Simon Boccanegra

text: Myöhemmin librettoa korjasi Arrigo Boito, ja uuden, korjatun oopperan ensi-ilta oli Milanon Teatro alla Scalassa 24. maaliskuuta 1881.


title: Piilevät

text: Piilevät eli "diatomit" ("Bacillariophyta") on ruskeisiin leviin kuuluva leväryhmä, johon kuuluu yleisimmän käsityksen mukaan noin 20 000 – 100 000 lähinnä yksisoluista lajia. Ryhmä on lähteestä riippuen esitetty sekä kaari- että alakaaritason ja myös luokkatason taksonina. Piileviä esiintyy kaikissa maailman vesissä; etenkin viileissä merissä ne muodostavat merkittävän osan kasviplanktonista. Piilevät ovat saaneet nimensä piidioksidista koostuvasta soluseinästään, joka muodostaa levälle kaksiosaisen kuoren. Piilevät ovat tavallisesti väriltään ruskehtavia ja muodoltaan silmiinpistävän symmetrisiä.


title: Piilevät

text: Piilevät lisääntyvät lähinnä suvuttomasti jakautumalla kahtia, jolloin rasian tavoin limittäin sijaitsevat piikuoren puolikkaat, kansi ja pohja, erkanevat toisistaan ja näin syntyneet tytärsolut kasvattavat pienemmän kuoripuoliskon eli pohjan alkuperäisen sisään. Sukupolvien kuluessa uusien piilevien koko pienenee jopa 60 prosenttia muutamassa kuukaudessa, kunnes minimikoon saavutettuaan levät synnyttävät (yleensä suvullisesti) itiöitä, jotka kasvavat jälleen normaalikokoisiksi soluiksi ja sykli alkaa uudelleen.


title: Piilevät

text: Vanhimmat tunnetut piilevien fossiilit ovat peräisin varhaiselta jurakaudelta; eniten fossiileja syntyi liitukaudella. Kuolleiden piilevien piikuoret ovat aikojen kuluessa valuneet valtamerten pohjiin ja muodostaneet sinne piimaata.


title: Piilevät

text: Piileviä esiintyy sekä planktisina että alustalla kasvavina. Piilevillä ei niiden sukusolumuotoja lukuun ottamatta ole uintisiimoja, joten planktonissa elävät solut pyrkivät vajoamaan valottomaan alusveteen, ellei jatkuva veden sekoittuminen palauta niitä takaisin päällysveteen. Joillain lajeilla piikuoresta esiin pistävät pitkät piikit aiheuttavat virtausvastusta ja hidastavat vajoamista. Alustalla kasvavat lajit kykenevät liikkumaan hitaasti alustaansa pitkin erittämällä kuoressaan olevista huokosista limaa, joka työntää solua eteenpäin.


title: Garonne

text: Garonne (, , ) on joki Lounais-Ranskassa ja Pohjois-Espanjassa. Se on 575 kilometriä pitkä. Joki saa alkunsa Val d'Aranista Pyreneiltä Espanjan puolelta ja laskee Atlantin valtamereen Biskajanlahteen. Sen suulla on pitkä estuaari, Gironde. Suurimmat kaupungit, joiden läpi joki virtaa, ovat Toulouse ja Bordeaux.


title: Garonne

text: Garonne on yksi harvoja jokia, joissa havaitaan vuoroveden aikaansaama aalto, joka etenee jopa sata kilometriä sisämaahan päin.


title: Garonne

text: Garonnesta Välimereen johtaa kanava, Canal du Midi. Täten Garonne on osa vesireittiä, jossa kanavien avulla laivat voivat kulkea Ranskan poikki Välimereltä Atlantille.


title: Pablo Gargallo

text: Pablo Emilio Gargallo (5. tammikuuta 1881 Maella, Zaragozan maakunta – 28. joulukuuta 1934 Reus, Tarragonan maakunta) oli espanjalainen kuvanveistäjä ja taidemaalari. Häntä pidetään yhtenä katalonialaisen avantgarden merkittävimmistä kuvanveistäjistä. Hän kehitti omintakeisen tekniikan, jossa loi kolmiulotteisia veistoksia litteistä metallilevyistä tai joskus pahvista tai paperista. Osa näistä teoksista lähentyy minimalismia. Gargallo teki myös perinteisempiä veistoksia marmorista ja pronssista.


title: Pablo Gargallo

text: Gargallo asui ison osan elämästään Pariisissa Montmartrella, ja työskenteli yhdessä muun muassa Pablo Picasson ja Juan Grisin kanssa. Gargallo teki Picassosta rintakuvan. Gris esitteli Gargallolle nuoren Magali Tartansonin, jonka kanssa Gargallo meni naimisiin vuonna 1915.


title: Battalion Wars

text: Battalion Wars (, "Totsugeki! Famicom Wars") on reaaliaikainen strategiapeli Nintendo GameCubelle. Peli tunnettiin alun perin nimellä Advance Wars: Under Fire, mutta se vaihdettiin ennen julkaisua nykyiseen muotoonsa. Peli on osa "Nintendo Wars" -pelisarjaa. Pelille on kehitteillä jatko-osa, "Battalion Wars 2", joka julkaistaan Wiille.